title: Ahvenanmaan politiikka

text: Ahvenanmaan itsenäisyyttä ajaa maakunnan sisällä toimiva Ahvenanmaan tulevaisuus -puolue. Ålandstidningenin 2006 tekemän kyselyn mukaan kuitenkin vain pieni osa saarelaisista haluaa Ahvenanmaan itsenäistyvän. Itsehallinnon lisääminen ja pitäminen ennallaan ovat yhtä suosittuja mielipiteitä.


title: Tryffeliöljy

text: Tryffeliöljy on kulinaarisesti käytettävä nykyaikainen ruoka-aine. Sitä käytetään antamaan ruoalle tryffelin maku ja tuoksu. Useimpiin tryffeliöljyihin ei käytetä oikeita tryffeleitä, vaan ne valmistetaan synteettisesti sekoittamalla oliivi- ja rypäleensiemenöljyihin tioeetteriä (2,4-ditiapentaania), joka on yksi lukuisista tryffelien sisältämistä tuoksuaineista. Kuten puhtaiden oliiviöljyjenkin, myös tryffeliöljyjen väri vaihtelee kirkkaasta sameaan ja keltaisesta vihreään.


title: Tryffeliöljy

text: Tavallisimpia tryffeliöljyn käyttötapoja on "tryffeliranskalaisten" valmistus. Siinä ranskanperunoihin lisätään tryffeliöljyä, parmesaanijuustoa, pippuria ja joskus muitakin aineksia. Sitä käytetään myös esimerkiksi vatkaamalla valmistettaviin ruokalajeihin, kuten perunamuhennokseen, joihinkin pastaruokiin ja grillattuihin kananmuniin .


title: Tryffeliöljy

text: Tryffeliöljy on keittiömestareiden ja kulinaristien suosiossa, koska se tarjoaa samantapaisen maku- ja tuoksuelämyksen kuin oikeat tryffelit mutta on näitä hinnaltaan vakaampi ja edullisempi sekä saatavilla kaikkina vuodenaikoina. Tryffeliöljyn markkinoille tulo ja suosion kasvu ovat johtaneet tryffelinmakuisten ruokien tarjonnan lisääntymiseen, kun samaan aikaan oikeat tryffelit ovat hintansa takia karanneet monen kulinaristin ulottumattomiin. Daniel Patterson valitti "New York Timesin" artikkelissa: ”Niiden yksiulotteinen tuoksu on myös muuttamassa yleistä käsitystä siitä, miltä tryffelin tulisi maistua”. Gordon Ramsay on viitannut tryffeliöljyyn ”keittiömestarin unelmana” mutta toisaalta sanonut valkoisen tryffeliöljyn olevan ”yksi pistävimmistä, naurettavimmista aineksista, joita keittiömestarina olen tuntenut”.


title: Quentin Bryce

text: Quentin Bryce (s. 23. joulukuuta 1942 Brisbane, Queensland) oli Australian kenraalikuvernööri 2008-2014 ja Queenslandin kuvernööri 2003-2008. Kenraalikuvernööri hoitaa valtionpäämiehen tehtäviä, kuten valtiovierailuja, hallitsijan puolesta. Bryce oli ensimmäinen nainen kenraalikuvernöörin virassa.


title: Quentin Bryce

text: Bryce valmistui Queenslandin yliopistosta humanististen tieteiden kandidaatiksi vuonna 1962 ja oikeustieteen kandidaatiksi vuonna 1965.


title: Quentin Bryce

text: Kenraalikuvernöörinä Bryce kiinnitti paljon huomiota ihmisoikeusasioihin ja Australian alkuperäisväestön asemaan. Hn teki myös paljon valtiovierailuja ja kävi muun muassa yhdeksässä Afrikan maassa vuonna 2009.


title: Nicolae Dică

text: Nicolae Constantin Dică (s. 9. toukokuuta 1980 Pitești, Argeș, Romania) on romanialainen jalkapalloilija hyökkääjä keskikenttäpelaaja.


title: Gunilla

text: Gunilla on skandinaavinen naisen etunimi. Gunilla on jo keskiajalla syntynyt muunnos muinaisskandinaavisesta nimestä Gunhild, jonka molemmat osat merkitsevät sotaa ja taistelua.


title: Gunilla

text: Gunillan nimipäivä on Ruotsissa ja ruotsinkielisen kalenterin mukaan Suomessakin 30. tammikuuta.


title: Gunilla

text: Suomessa nimi Gunilla on Väestörekisterikeskuksen tietojen mukaan annettu vuoden 2009 loppuun mennessä annettu 3 908 henkilölle.


title: William Morris Davis

text: William Morris Davis (12. helmikuuta 1850 Philadelphia, Pennsylvania – 5. helmikuuta 1934 Pasadena, Kalifornia) oli yhdysvaltalainen maantieteilijä, geologi ja meteorologi. Hän vaikutti merkittävästi maantieteen kehitykseen Yhdysvalloissa 1800-luvun lopulla ja 1900-luvun alussa. Davis kirjoitti satoja tutkimuksia, ja hänen tunnetuin teoriansa on englanninkielisten maiden geomorfologiassa pitkään vaikuttanut eroosiosyklioppi. Hän organisoi myös maantieteen opetusta ja tutkimusta ja oli perustamassa Association of American Geographersia.


title: William Morris Davis

text: Davis syntyi 1850 philadelphialaiseen kveekariperheeseen. Hänellä oli yksi veli ja sisko, jotka olivat häntä selvästi vanhempia. Davisin isoäiti Lucretia Mott oli tunnettu yhdysvaltalainen ihmisoikeustaistelija. Davis oli jo lapsena kiinnostunut luonnosta ja käytti paljon aikaa sen tutkimiseen. Hän kävi yksityisen koulun ja aloitti 16-vuotiaana Harvard Collegessa, missä erikoistui geologiaan. Davis valmistui vuonna 1869 ja luki lisäksi seuraavana vuonna insinööriopintoja. Davis meni 1879 naimisiin Ellen Warnerin kanssa, ja he saivat kolme lasta.


title: William Morris Davis

text: Davisin ensimmäinen työpaikka korkeakoulusta valmistumisen jälkeen ei liittynyt geologiaan, vaan hän toimi 1870–1873 tähtitieteilijä Benjamin Gouldin apulaisena Argentiinassa, missä Gould oli perustamassa kansallista observatoriota. Palattuaan Argentiinasta Davis työskenteli muutaman vuoden isänsä ja veljensä kanssa kirjanpitäjänä muttei pitänyt työstä.


title: William Morris Davis

text: Davis osallistui kesällä 1875 geologian professorin Nathaniel Shalerin kenttätutkimuksiin Appalakkien alueella. Seuraavana vuonna Davisista tuli Shalerin avustaja, ja kaksi vuotta myöhemmin hänet nimettiin opettajaksi, jonka vastuulla oli fyysisen maantieteen ja meteorologian kursseja. Dosentiksi Davis nimettiin vuonna 1885. Vaikka Davis tunnetaankin paremmin geologisesta tutkimuksestaan, hän keskittyi tutkimusuransa alussa myös meteorologiaan. Hän kirjoitti vuosien 1884–1894 aikana yli 80 artikkelia ja oppikirjan. Davisin tutkimukset käsittelivät muun muassa sään ennustamista ja tornadoja.


title: William Morris Davis

text: Davisin tunnetuin teoria on niin sanottu eroosiosyklioppi, jota hän kehitti 1880- ja 1890-luvuilla. Teorian kehittämisen hän aloitti Montanan High Plainsilla. Hän käytti teoriaansa erityisesti Appalakkien muodostumisen selittämiseen. Davisin merkittävimmät kirjoitukset aiheesta olivat 1889 julkaistu ”The Rivers and Valleys of Pennsylvania” ja 1899 julkaistu ”The Geographical Cycle”. Vaikka teoriaa ei enää käytetäkään, se hallitsi noin 50 vuoden ajan erityisesti englanninkielisten maiden geomorfologiaa.


title: William Morris Davis

text: Maantieteessä Davis vaikutti erityisesti 1890- ja 1900-luvuilla. Hänen ansiostaan Harvardiin tuli monia maantieteestä kiinnostuneita opiskelijoita, joista kehittyi 1900-luvun alun merkittävimpiä kulttuurimaantieteilijöitä. Davis jakoi maantieteen ”epäorgaaniseen” ja ”orgaaniseen” maantieteeseen. Jälkimmäiseen kuului ihmisen toiminta, joka Davisin mukaan oli merkityksellistä maantieteen kannalta vain, jos sen pystyisi yhdistämään fyysisen maantieteeseen. Davis työskenteli koko ajan tiiviisti Yhdysvaltain maantieteellisen seuran kanssa, mutta hän halusi maahan akateemisemman järjestön. Maantieteilijöiden ja geologien seurat yhdistyivät 1800-luvun lopussa American Association for the Advancement of Scienceksi (AAAS), mutta Davis oli perustamassa 1904 Association of American Geographersia, jonka puheenjohtajana hän toimi kolmesti.


title: William Morris Davis

text: Davis matkusteli ympäri maailmaa 1900-luvun alussa ja toimi vierailevana professorina muun muassa Berliinissä ja Pariisissa. Hän erosi yllättäen Harvardista 1912. Pian tämän jälkeen hänen ensimmäinen vaimonsa Ellen Warner kuoli. Davis jatkoi tutkimustyötään ensin Kalliovuorilla, sitten Tyynellämerellä, missä hän tutki koralliriuttoja. Davisin pojilleen lähettämistä kirjeistä käy kuitenkin ilmi, ettei hän ollut toipunut vaimonsa kuolemasta eikä hän siksi pystynyt keskittymään kunnolla tutkimustyöhön.


title: William Morris Davis

text: Noin 18 kuukautta Ellenin kuoleman jälkeen Davis nai vanhan tuttunsa Molly Wymanin, jonka kanssa asui Cambridgessä. Wyman kuoli 1923, ja Davis matkusteli kuoleman jälkeen ja jatkoi muun muassa koralliriuttojen tutkimuksiaan. Hän lähti myös Cambridgestä ja toimi useiden yliopistojen vierailevana luennoitsijana. Arizonassa 1927 Davis tapasi eläkkeellä olevan opettajan Lucy Tennantin, jonka kanssa meni naimisiin 1928. Davis julkaisi samana vuonna tutkimuksensa koralliriutoista ja tutki tämän jälkeen muun muassa kuivien alueiden geomorfologiaa sekä karsti- ja rantamuodostumia.


title: William Morris Davis

text: Davis matkusti joulukuussa 1933 Bostoniin puhumaan AAAS:n tapaamisessa. Hän sairastui influenssaan palattuaan Pasadenaan ja kuoli helmikuussa 1934. Davis ehti uransa aikana kirjoittaa yli 500 tieteellistä tutkimusta ja kirjaa.


title: Missoni

text:
Missoni on Varesessa toimiva italialainen vaateyritys. Sen tuotteita ovat värikkäät neuleet. Neuleiden lisäksi yrityksen tuotteisiin kuuluu muitakin ylellisyystavaroita.
Yrityksen perustivat vuonna 1953 Ottavio Missoni (11. helmikuuta 1921 – 9. toukokuuta 2013) ja Rosita Jelmini. Yrityksen toimitusjohtaja oli heidän poikansa Vittorio Missoni. Vittorio Missonia, tämän vaimoa ja ystäväpariskuntaa kuljettanut lentokone ja kaksi lentäjää katosivat Venezuelan rannikolla tammikuun alussa 2013. Koneen omistajalla ei ole toimilupaa, ja lentäjän terveystodistus oli vanhentunut. Tammikuun lopulla merestä löytyi koneessa ollut matkalaukku, joka kuuluu matkalta myöhästyneelle henkilölle.


title: Ottavio Missoni

text: Ottavio Missoni (11. helmikuuta 1921 – 9. toukokuuta 2013) oli menestyksekäs italialainen muotisuunnittelija, joka perusti vaimonsa Rosita Jelminin kanssa nimeään kantavan menestyksekkään Missoni-muotihuoneen.


title: Ottavio Missoni

text: Myöhemmin yrityksen toimitusjohtajana oli heidän poikansa Vittorio Missoni, joka katosi lento-onnettomuudessa Venezuelan rannikolla tammikuun alussa 2013.


title: Ottavio Missoni

text: Ottavio Missoni oli myös menestynyt urheilija ja sijoittui Lontoon olympialaisissa 1948 kuudenneksi 400 metrin aitajuoksussa.


title: Kvanttivaahto

text: Kvanttivaahto on kvanttimekaniikan käsite, jolla tarkoitetaan maailmankaikkeuden pienimmän mittakaavan (noin 10 metriä eli Planckin pituus) perusrakennetta. Termin kehitti ensimmäisenä John Wheeler 1950-luvulla. Kvanttivaahto koostuisi erittäin pienistä mustista aukoista, jotka muokkaisivat aika-avaruuden rakennetta itseään. Teoriaa on kuitenkin mahdotonta todistaa, sillä parhaimmillakin hiukkaskiihdyttimillä on mahdotonta tutkia asioita näin pienessä mittakaavassa.


title: Kvanttivaahto

text: Vaihtoehtoisena teoriana kvanttivaahdolle on pidetty supersäieteoriaa, jonka mukaan pienimmän mittakaavan rakenne koostuisi värähtelevistä säikeistä.


title: Tyhjät patterit

text: Tyhjät patterit oli vammalalainen rockyhtye, joka levytti ensimmäisen singlensä 1980. Alkuun yhtye teki punkia, myöhemmin uutta aaltoa ja synth popia. Tyhjät patterit teki viimeisen levynsä 1982. Sen jälkeen yhtye soitti ja teki kappaleet Belaboris-yhteen kahdelle singlelle ja minialbumille.


title: Emilia Mikue Ondo

text: Emilia Mikue Ondo (s. 20. joulukuuta 1984) on päiväntasaajanguinealainen keskipitkän matkan juoksija. Hän putosi naisten 800 metrin juoksussa ensimmäisellä kierroksella sekä kesäolympialaisissa 2004 Ateenassa että 2008 Pekingissä. Mikue Ondo myös toimi molemmissa kisoissa maansa lipunkantajana.


title: Marko Miinala

text: Marko Miinala (s. 16. kesäkuuta 1972) on suomalainen jääpalloilija. Hän edustaa Bandyliigassa pelaavaa Tornion Palloveikkoja.


title: Marko Miinala

text: Suomen A-maajoukkueessa Miinala on pelannut 40 ottelua. Hän oli mukana myös vuonna 2004 maailmanmestaruuden voittaneessa joukkueessa.


title: Marko Miinala

text:
Maajoukkueessa
Seurajoukkueissa


title: Timo Tiusanen (jääpallovalmentaja)

text: Timo Tiusanen (s. 1965 Oulu) on suomalainen jääpallovalmentaja. Hän toimii Suomen alle 23-vuotiaiden jääpallomaajoukkueen eli ns. B-maajoukkueen päävalmentajana yhdessä Antero Leväsen kanssa. Tiusanen on valmentanut myös muita Suomen juniorimaajoukkueita.


title: Timo Tiusanen (jääpallovalmentaja)

text: Hän on aikaisemmin valmentanut Bandyliigassa pelaavaa Oulun Luistinseuraa 13 kauden ajan. Lisäksi Tiusanen toimi Suomen jääpallomaajoukkueen apuvalmentajana vuoden 2004 MM-kisoissa, jolloin Suomi voitti toistaiseksi ainoan maailmanmestaruutensa. Vuonna 2008 hänet valittiin Suomessa vuoden jääpallovalmentajaksi.


title: Kares

text: Kares on seuraavien henkilöiden sukunimi:


title: Ilmari Karhu

text: Ilmari Johannes Karhu (15. joulukuuta 1897 Lumivaara – 22. lokakuuta 1971 Helsinki) oli suomalainen kenraalimajuri ja toimitusjohtaja.


title: Ilmari Karhu

text: Karhu valmistui Kadettikoulusta 1921 ja yleisesikuntaupseeriksi Sotakorkeakoulusta 1926 sekä teki opintomatkoja Ranskaan 1920- ja 1930-luvuilla. Puolustusvoimissa hän palveli nuorempana upseerina ja komppanianpäällikkönä 1919-1923 ja esikuntaupseerina pääesikunnassa 1926-1930. Hän opetti Sotakorkeakoulussa 1930-1934 ja toimi sotilasasiamiehenä Ranskassa ja Belgiassa 1934-1938. Jääkäripataljoona 1:tä hän komensi 1938-1939.


title: Ilmari Karhu

text: Karhu oli talvisodassa JR 15:n komentaja 1939-1940 ja välirauhan aikaan 5. prikaatin komentaja 1940-1941. Jatkosodassa hän oli 5. divisioonan komentaja Aunuksen suunnassa 1941–1942. Aunuksen ryhmän esikuntapäällikkönä hän toimi 1942-1944. Jatkosodan jälkeen lokakuusta 1944 alkaen hän toimi pääesikunnan ja liittoutuneiden valvontakomission yhteysosaston päällikkönä 1944-1946. Päämajamestarina ja yleisesikunnan päällikkönä hän toimi 1946. Vuonna 1948 hän komensi 3. divisioonaa. Sotakorkeakoulun johtajana hän toimi 1948–1955.


title: Ilmari Karhu

text: Reserviin siirryttyään hän toimi Metalliteollisuudenharjoittajien toimitusjohtajana 1955–1963 ja Metalliteollisuudenharjoittajain Työnantajayhdistyksen toimitusjohtajana 1957–1963.


title: Ilmari Karhu

text: Ylennykset: vänrikki 1919, luutnantti 1920, kapteeni 1924, majuri 1927, everstiluutnantti 1930, eversti 1940, kenraalimajuri 1946.


title: Commentaria in Aristotelem Graeca

text: Commentaria in Aristotelem Graeca ("edita consilio et auctoritate academiae litterarum Regiae Borussicae"; lyhennys CAG) on säilyneiden antiikin aikaisten Aristoteleen teosten kommentaarien standardikokoelma. Sarjan 23 osaa toimitti Hermann Alexander Diels ja ne julkaistiin vuosien 1882 ja 1909 välillä (Berliini: Reimer).


title: Commentaria in Aristotelem Graeca

text: Sarjaan sisällytetyt kommentaarit ovat kreikankielisiä ja itse teokset on toimitettu latinaksi. Monet sarjan kommentaareista on myöhemmin käännetty englanniksi "Ancient Commentators on Aristotle" -projektin kautta. Tämän sarjan teoksia toimittaa Richard Sorabji.


title: Karhumäki (täsmennyssivu)

text: Karhumäki tarkoittaa muun muassa seuraavia:


title: Armageddon It

text: "Armageddon It" on brittiläisen rockmusiikkia esittävän Def Leppardin kappale vuodelta 1987.


title: Armageddon It

text: "Armageddon It" on kuudes raita yhtyeen vuonna 1987 ilmestyneellä studioalbumilla "Hysteria". Kappaleen ovat kirjoittaneet yhtyeen laulaja Joe Elliott, kitaristit Steve Clark ja Phil Collen, basisti Rick Savage ja albumin tuottanut Robert John "Mutt" Lange. Singlejulkaisuna "Armageddon It" ilmestyi vuonna 1988 "Hysteria"-albumin viidentenä singlenä "Womenin", "Animalin", "Pour Some Sugar on Men" ja nimikkoraita "Hysterian" jälkeen. Yhdysvalloissa "Armageddon It" sijoittui kolmannelle listasijalle Billboardin singlelistalla kolmanneksi, Yhtyeen seuraavan singlejulkaisun, "Love Bitesin", noustessa Billboardin singlelistalla kärkeen Def Leppard valtasi Billboardin singlelistan kärkikolmikon täydellisesti; "Love Bites" sijoittui ensimmäiseksi, "Pour Some Sugar on Me" toiseksi ja "Armageddon It" kolmanneksi. Yhdysvalloissa ilmestyneen singlen painoksen b-puolella julkaistiin alun perin Engelbert Humperdinckin levyttämä "Release Me". Kyseinen single on b-puolensa johdosta muodostunut halutuksi keräilykohteeksi, sillä kappaleessa laulajana toimii Joe Elliottin sijasta yhtyeen entinen kitarateknikko Malvin Mortimer.


title: Armageddon It

text: Kappaleen nimi on itse asiassa sanaleikki, sillä kappaeen varsinainen nimi "Armageddon It" kuulostaa lausuttaessa samalta kuin lausahdus "I'm A Gettin' It".


title: Armageddon It

text: Kappaleesta on kuvattu myös musiikkivideo, jonka ohjasi muun muassa aiemmin Bon Jovin ja Mötley Crüen kanssa työskennellyt Wayne Isham. Kyseisellä musiikkivideon kohtauksilla on yhtäläisyyksiä "Pour Some Sugar on Me"-kappaleen musiikkivideon toisen version kanssa, sillä molempien videoiden materiaali on nauhoitettu McNichols Sports Arenalla Denverissä. Jotta videot eivät olisi täysin samanlaiset, yhtye kuvasi musiikkivideolle materiaalia myös Atlantassa.


title: Armageddon It

text: Kappaleesta on julkaistu kaksi eri singleversiota, "The Atomic Mix" ja "The Nuclear Mix". Ainoa eroavaisuus näiden kahden eri miksauksen välillä on se, että "The Nuclear Mix" on albumille päätynyttä "The Atomic Mix"-versiota pitempi.


title: Hifi (täsmennyssivu)

text: Hifi voi tarkoittaa seuraavia asioita:


title: Babylonia zeylanica

text: Babylonia zeylanica on meressä elävä kotilolaji.


title: Babylonia zeylanica

text: "Babylonia zeylanica" kasvaa 55-75 mm pitkäksi. Se erottuu muista sukunsa lajeista kartiomaisen muotonsa ja suuaukkoa ympäröivän violetin raidan avulla. Kuoressa on yhdestä kahdeksaan kierrettä, suuaukon leveys on noin puolet kuoren kokonaiskorkeudesta.


title: Babylonia zeylanica

text: Kotilo elää Intian itärannikolla ja Ceylonin lähivesillä. Sitä kasvatetaan myös meriakvaarioissa,


title: Onni Karhunen

text: Onni Aukusti Karhunen (13. heinäkuuta 1881 Vesanto – 26. toukokuuta 1937 Helsinki) oli suomalainen osuustoiminnan parissa työskennellyt juristi.


title: Onni Karhunen

text: Karhusen vanhemmat olivat kauppias Torsten Karhunen ja Agatha Lyytinen ja puoliso vuodesta 1912 Kerttu Maria Palojärvi. Matemaatikko Kari Karhunen oli heidän poikansa. Ylioppilaaksi Karhunen tuli Kuopion klassillisesta lyseosta ja kirjoittautui vuonna 1901 opiskelijaksi Helsingin yliopiston lainopilliseen tiedekuntaan. Hän valmistui lakitieteen kandidaatiksi 1907, jolloin hän meni Pellervo-Seuran sihteeriksi, toimien usean vuoden ajan Hannes Gebhardin lähimpänä työtoverina. Pellervo-Seuran toimitusjohtaja Karhunen oli vuodesta 1922 vuoteen 1928. Hän oli Osuuskassojen Keskuslainarahasto-osakeyhtiön 2. johtaja 1928–1937 ja Osuuskassojen Keskusliiton toimitusjohtaja 1933–1937. Pellervo-seuran johtokunnan jäsen ja varapuheenjohtaja Karhunen 1929–1937.


title: Kaarina Kari

text: Kaarina Kari (17. joulukuuta 1888 Kalvola – 21. maaliskuuta 1982 Helsinki) oli suomalainen lääkäri, voimistelunopettaja ja järjestöjohtaja, joka muistetaan merkittävänä ja monipuolisena liikuntakasvattajana.


title: Kaarina Kari

text: Kaarina Karin vanhemmat olivat kappalainen Kaarlo Kustaa Kari ja Maria Pohja. Ylioppilaaksi Kari tuli 1908 ja valmistui voimistelunopettajaksi 1911 ja lääketieteen lisensiaatiksi 1925. Kari toimi Tyttönormaalilyseon voimistelun ja terveysopin lehtorina 1927–1956, samoin kuin koulun lääkärinä. Myös Suomen Naisten Liikuntakasvatusliiton puheenjohtajana hän toimi erittäin pitkään, 1921–1954. Hänelle myönnettiin professorin arvonimi vuonna 1959. Kari oli myös Lapin vaellusmatkailun pioneereja 1930-luvulla ja kirjoitti myöhemmin kokemuksistaan teoksen "Haltin valloitus".


title: Kaarina Kari

text: Kari perusti Kisakallion Urheiluopiston 1949 ja toimi sen opettajana jua johtokunnassa. Karille myönnettiin Suomen liikuntakulttuurin ja urheilun suuri ansioristi 1954. Hänet vihittiin 1969 Jyväskylän yliopiston liikuntatieteellisen tiedekunnan kunniatohtoriksi.Lisäksi hän julkaisi leikki- ja voimisteluoppaita, muun muassa:


title: Levanto (Mäntsälä)

text:
Levanto on kylä Mäntsälässä, Uudellamaalla. Levanto sijaitsee Mäntsälän pohjoisosassa, lähellä Orimattilan kuntarajaa. Levannolta on matkaa Mäntsälän keskustaan 15 km, Helsinkiin 75 km, ja Lahteen 25 km. Asukkaita kylällä on n. 290 (2009).
Kylän palveluihin kuuluu alakoulu, joka lakkautetaan kesällä 2013 , VPK, uimaranta, sekä urheiluseura Ilves.


title: Moto Guzzi Nevada

text: Moto Guzzi Nevada on italialainen moottoripyörämerkki ja mallisarja. Sitä valmistetaan Italiassa Mandello Del Lariossa Moto Guzzin tehtaassa. Nevada on tyypillinen jokaisen custom moottoripyörä, joka on keskikokoinen (tyhjäpainoltaan n 184 kg), pelkistetty, pesoonallinen, helposti hallittava ja myös aloittelijoille sopiva.


title: Moto Guzzi Nevada

text: Nevada 750 Classic noudattaa tekniikalta, rakenteelta ja ulkonäöltä Moto Guzzin perinteitä. Siinä on sovitettu suorituskyky ja kustannukset, tavoitteena kilpailla moottoripyörien laajoilla markkinoilla tekniikaltaan ja imagoltaan paljon kalliimpien pyörien rinnalla.


title: Moto Guzzi Nevada

text: Nevada 750 Aquila Nera on sisarusmallinsa kaltainen, mutta hinnaston edullisin. Erot ovat maalaukssessa ja muussa ulkonäössä.


title: Moto Guzzi Nevada

text: Nevada 750 Anniversario, jota valmistettiin vain vuosina 2010 ja 2011, on silmää miellyttävä ja aikaansa seuraava. Siinäkin erot Classiciin verrattuna ovat lähinnä ulkonäössä. Se juhlistaa Mandellon keskikokoisten custom pyörien 20. juhlavuotta 2011, jolloin samalla Moto Guzzin tehdas (perustettu 1921) täytti 90 vuotta.


title: Moto Guzzi Nevada

text: Perusrakenne ja suorituskyky on kaikilla kolmella edellä mainitulla samankaltainen. Rungon arkkitehtuuri perustuu yleisesti käytettyyn kaksoiskehto rakenteeseen. Pituus on 2166 mm, leveys 825 mm ja istuinkorkeus 760 mm. Pää ohjausrunkoputken kallistuskulma on 27,8°. Pyörän ohjaustarkkuus on hyvä ja juuri ketteryys ja hyvä hallittavuus on tehnyt Nevadasta suositun myös aloittelijoille. Ajoasento on custom pyörille tyypillinen leppoisa ja suoraselkäinen istuma-asento, jossa kuljettajan olkapäät ja jalkatapit ovat suunnilleen samalla pystyviivalla ja käsivarret suunnilleen vaakatasossa. Koska pyörän ja kuljettajan on tarkoitus muodostaa yhteensovitettu pari ei suurikokoinen (yli 180 cm) kuljettaja voi saavuttaa hyvää ajoasentoa. Pienemmälläkin kuljettajalla (160 cm) ylettävät jalat maahan liikennevaloissa. Nevada painaa täydellä 14 litran polttoainesäiliöllä n. 200 kg, joten pienellä kuljettajalla ei välttämättä riitä voimia sen työntämiseen pystyyn, jos sattuu kaatumaan. Ulkonäköä hallitsee pitkittäin runkoon asennettu 90° V-2 "pikkulohko" moottori. Lempinimi tulee siitä, että 744 kuutiosenttimetrin moottori on nykyisistä Moto Guzzin moottoripyörämoottoreista pienin. Mikään pieni se ei silti ole ja jaksaa hyvin kuljettaa sekä kuljettajan, matkustajan, että matkatavaratkin. Suurin sallittu kokonaispaino on 401 kg. Kun istuinkorkeuskin on matala, ei ole ihme, että Nevada on myös naiskuljettajien suosiossa.


title: Moto Guzzi Nevada

text: Nevada 750 Club on ollut tuotannossa 1998–2007. Se on hyvin samanlainen nykyisten kanssa. Suurin ero lienee polttoaineen syöttö, joka silloin vielä oli tehty kaasuttimella. 2005 mennessä oli jo otettu käyttöön elektronisesti ohjattu polttoaineen ruiskutus. Siihen asti oli rinnakkain myös kaasutinmalleja. Nevada 750, Club lisänimellä tai ilman alueesta riippuen, kehittyi vuosi vuodelta ja sai kasvavaa suosiota. Myöhempi kehitys toi parannusta rakenteen geometriaan ja ajoasentoon, jota hiukan moitittiin.


title: Moto Guzzi Nevada

text: Moto Guzzi 750 Nevada oli tuotannossa 1989–1997. Se oli ensimmäinen Nevada malli ja onkin oikeastaan malliston historian kuva. Se suunniteltiin tarpeeseen saada suuremman Moto Guzzi California mallin rinnalle pienempi malli. Esikuvina olivat Moto Guzzi V-65 Florida ja Moto Guzzi V-65 Targa. Ensimmäiset versiot olivat hiukan nykyisiä korkeampia, ja niiden ajoasento oli hiukan etukumarampi. 1991 julkaistiin ensimmäinen versio, josta alettiin käyttää nimeä custom. 750 Nevadan saaman suosion vuoksi kehitettiin uusia malleja. Nevada onkin ollut yksi Moto Guzzin suosituimpia mallisarjoja.


title: Moto Guzzi Nevada

text: Pikkulohko moottorin kehitys alkoi jo 1977 ja sitä on pidetty luotettavana. Se on 4-tahtinen ja ilmajäähdytteinen. Sylinterit ja männät ovat alumiinia. Sylinterien yhteinen iskuntilavuus on 744 kuutiosenttimetriä. Molemmissa sylinterikansissa on kaksi alapuolisella nokka-akselilla, työntötangoilla ja keinuvivuilla ohjattua venttiiliä. Nokka akseli on yhteinen kummallekin venttiilikoneistolle ja sitä pyörittää jakopään ketju. Polttoaineen syöttö tapahtuu kumpaankin sylinteriin erikseen elektronisesti ohjatulla ruiskutuksella. Ensimmäinen elektronisesti ohjattu ruiskutus oli pikkulohkossa prototyyppiasteella 2002. Moottorin paras vääntömomentti on 58,2 Nm kierrosnopeudella 3600 rpm. Maksimi teho on n. 35,5 kW (48,3 hp) kierrosnopeudella 6800 rpm. Huippunopeus on n. 150 km/h, jopa 170 km/h


title: Moto Guzzi Nevada

text: Kytkin on mekaanisesti kaapelilla ohjattava yksilevyinen kuivakytkin.


title: Moto Guzzi Nevada

text: Vaihteisto on 5-nopeuksinen. Ensiövaihde ennen kytkintä on vältyssuhteeltaan 1:1,3125. Vaihdelaatikon välityssuhteet: 1 = 1:2,3636, 2 = 1:1,6429, 3 = 1:1,2778, 4 = 1:1,0556, 5 = 1:0,9000.


title: Moto Guzzi Nevada

text: Toisiovoimansiirto on toteutettu kardaaniakselilla ja kulmavaihteella. Sen välityssuhde on 1:3,875.


title: Moto Guzzi Nevada

text: Jousitus ja iskunvaimennus on edessä ja takana kahdella teleskooppisella heilahduksenvaimentimella ja kierrejousilla toteutettu. Etuteleskoopit ovat, Carlo Guzzin alkuperäisen suunnittelun mukaisesti, "nurinpäin käännetty", eli teleskooppien paksummat päät alaspäin. Ratkaisua oli suunniteltu 1950 alkaen ja monet 1960 luvun mallit, kuten Lodola, jo saivat sen.


title: Moto Guzzi Nevada

text: Jarrut ovat erilliset (eivät integraaliset). Edessä on yksi 320 mm:n kelluva levyjarru neljämäntäisellä puristimella. Takana yksi 260 mm:n levyjarru kaksimäntäisellä puristimella.


title: Moto Guzzi Nevada

text: Pinnapyörät ovat aina kuuluneet Nevadan tyyliin. Ne ovat edessä 18 tuumaa ja takana 17 tuumaa. Niihin on tarkoitettu korkeaprofiiliset renkaat.


title: Moto Guzzi Nevada

text: Äänenvaimennus on hyvä. Pakoputkistoja on kaksi, yksi kummallakin puolella, ja ne on yhdistetty toisiinsa ns. H-putkella, jossa on lambda-anturi. Molemmissa äänenvaimentimissa on katalysaattori. Putket ovat kohtalaisen korkealla ja antavat hyvän maavaran kallistukseenkin.


title: Moto Guzzi Nevada

text: Lisälaitteet. Nevada on mahdollista varustaa matkavarustuksella ja monin lisälaittein. Tavallisimpia ovat kaatumasuojaraudat, tuulenohjain/tuulilasi, sivulaukut ja takalaukku (kaikki kolme laukkua yhteensä n. 100 litraa tavaratilaa) sekä matkustajan selkänoja/tavarateline. Ajo-opettelua varten on saatavana myös tehonalennussarja.


title: Tauno Karila

text: Tauno Karila (22. syyskuuta 1908 Hausjärvi – 21. elokuuta 1986) oli suomalainen musiikintutkija ja musiikkiarvostelija. Hän väitteli filosofian tohtoriksi 1955. Hän toimi Helsingin Sanomien musiikkiarvostelijana ja musiikkiosaston toimittajana 1941–1955, musiikin estetiikan dosentti hän oli Helsingin yliopistossa 1957–1972. Lisäksi hän on toiminut kuoronjohtajana. Tauno Karilan nimeä kantava stipendirahasto perustettiin vuonna 1990 Riihimäen Kesäkonsertit -tapahtumasarjan tukemiseksi.


title: Dead Space 3

text: Dead Space 3 on Visceral Gamesin kehittämä ja Electronic Artsin julkaisema kolmannen persoonan ammuntapeli, joka on jatko-osa "Dead Space 2:lle".


title: Dead Space 3

text: Pelin tarina on ensisijaisesti asetettu jäätyneelle Tau Volantis -nimiselle planeetalle, jossa päähenkilöt Isaac Clarke ja John Carver pyrkivät laittamaan lopun Merkeille ja Necromorpheille.


title: Dead Space 3

text: Peli on saanut arvosanan 8/10 Pelaaja-lehden arvostelussa.


title: Honoré Dutrey

text: Honoré Dutrey (1894 New Orleans, Louisiana – 21. heinäkuuta 1935 Chicago, Illinois) oli yhdysvaltalainen jazzpasunisti. Parhaiten hänet muistetaan King Oliverin "Creole Jazz Bandista", jossa hän soitti ensin vuosina 1920–1924.


title: Honoré Dutrey

text: Honoré Dutreyn tarkka syntymäaika ei ole tiedossa. Yleisimmän tiedon mukaan hän syntyi vuonna 1894 New Orleansissa, Louisianan osavaltiossa. Hänen nuoruudestaan ei tiedetä paljoa. Hänellä oli ainakin yksi veli (Sam Dutrey sr.), joka oli myös muusikko. Dutrey varttui New Orleansissa ja oppi jo nuorena soittamaan pasuunaa.


title: Honoré Dutrey

text: Vuonna 1910 Dutrey aloitti ammattimaisen esiintymisen. Eräs hänen ensimmäisistä työpaikoistaan oli Melrose Brass Band, jossa hän aloitti soittamisen 1911. Useimmat Dutreyn ensimmäisistä kokoonpanoista, joissa hän työskenteli, olivat torvisoittokuntia. Melrose Brass Bandin lisäksi hän soitti Excelcior Brass Bandissa ja George McCullum vanhemman johtamassa soittokunnassa. Soittokuntien lisäksi Dutrey esiintyi pienemmissä kokoonpanoissa. Veljensä Samin kanssa hän soitti Silver Leaf Orchestrassa. Hän soitti 1910-luvulla lisäksi muun muassa Jimmie Noonen yhtyeessä ja "Excelcior Jazz Bandissa". Excelcior Jazz Bandin oli perustanut Henry Allen sr., jonka poika Henry Allen jr. oli kuuluisa jazztrumpetisti.


title: Honoré Dutrey

text: Yhdysvaltojen liityttyä ensimmäiseen maailmansotaan Dutrey liittyi laivastoon 1917. Hän joutui laivalla onnettomuuteen, jossa hänen keuhkonsa vahingoittuivat ja hän kärsi lopun elämäänsä astmasta. Sairaudesta huolimatta hän jatkoi pasuunan soittoa. Kotiuduttuaan hän palasi New Orleansiin.


title: Honoré Dutrey

text: Vuosina 1920‒1924 Dutrey soitti kornetisti King Oliverin johtamassa Creole Jazz Bandissa. "Creole Jazz Band" teki vuonna 1923 useita levytyksiä. Äänitykset tehtiin Richmondissa, Indianassa. Dutreyn ja Oliverin lisäksi yhtyeessä soittivat muun muassa Louis Armstrong (kornetti), Lil Hardin (piano), Johnny Dodds (klarinetti), Bill Johnson (banjo ja kontrabasso), Stump Evans (C-melodiasaksofoni), Johnny St. Cyr (banjo ja kitara) ja Warren ”Baby” Dodds (rummut). Joissakin kappaleissa soitti lisäksi bassosaksofonia tai tuubaa ”Papa” Charlie Jackson. Jackson kuitenkin tunnetaan paremmin banjon ja kitaran soittajana.


title: Honoré Dutrey

text: Creole Jazz Bandissa pasunistilla oli tietty roolitus. Creole Jazz Bandin rakenne koostui neljästä vaskipuhaltimesta: I kornetti (Oliver), II kornetti (Louis Armstrong), pasuuna (Dutrey) ja tuuba (”Papa” Charlie Jackson). Se oli tyypillinen New Orleansin jazzorkesterin kokoonpano. Myöhemmin kontrabasso rytmisoittimena korvasi tuuban. Pasunisti Turk Murphy on selittänyt tätä rakennetta ja siihen liittyviä ongelmia. Pasuunan roolina oli soittaa korkeita säveliä legatona. Dutrey oli yksi tämän tyylin parhaita edustajia kautta aikojen. Pasunistin oli välttämätöntä kyetä soittamaan ylärekisteristä. Jos pasunisti soitti liian matalalta, hän joutui konfliktiin tuuban tai kontrabasson kanssa. Keskirekisteri oli puolestaan varattu toisen kornetin (tai trumpetin) soittajalle. Pasuuna vaikeuttaa keskirekisterissä soitettuna kornetin äänen erottumista. Ylärekisterin korkeimmat soinnut puolestaan soitti klarinetisti. Dutrey hallitsi mestarillisesti tämän roolituksen.


title: Honoré Dutrey

text: Jätettyään Oliverin orkesterin Dutrey muutti Chicagoon. Muusikoiden elinolosuhteet Chicagossa olivat aivan toisenlaiset kuin New Orleansissa. Chicagossa monet mustista muusikoista elivät lähes köyhyydessä. New Orleansissa Dutrey, kuten moni muukin afroamerikkalainen muusikko, oli omistanut talon.


title: Honoré Dutrey

text: Chicagon-vuosinaan Dutrey pääsi johtamaan omaa yhtyettä. Lisäksi hän soitti muun muassa viulisti Carroll Dickersonin (1895–1957) yhtyeessä. Vuonna 1927 Dutrey työskenteli Louis Armstrongin johtamassa Stompers-nimisessä kokoonpanossa, joka soitti Chicagossa Sunset Cafe -nimisessä paikassa, joka sijaitsi East 35th Streetin ja Calumet Avenuen kulmauksessa. Yhtye teki vain yhden levytyksen, joka julkaistiin vasta vuonna 1942.


title: Honoré Dutrey

text: Viimeiset vuotensa Dutrey soitti Johnny Doddsin yhtyeissä. Kesällä 1928 Doddsin johtama Johnny Dodds Washboard Band teki myös muutamia levytyksiä. Yhtyeen runko koostui aiemmin King Oliverin ja Louis Armstrongin yhtyeissä soittaneista muusikoista. Siinä soittivat Lil Hardin (piano), J. Dodds (klarinetti), Baby Dodds (pyykkilauta ja rummut), Dutrey (pasuuna) ja Bill Johnson (kontrabasso)), mutta kornettia soitti Armstrongin tilalla Natty Dominique. Sama kokoonpano levytti vielä 1929 nimellä "Johnny Dodds and his Orchestra".


title: Honoré Dutrey

text: Dutrey joutui astman vuoksi lopettamaan soittamisen vuonna 1930. Hän kuoli astmaan Chicagossa 21. heinäkuuta 1935.


title: Volume 3

text: Volume 3 tai Volume III voi tarkoittaa:


title: Christian Laettner

text: Christian Donald Laettner (s. 17. elokuuta 1969, Angola, New York) on yhdysvaltalainen entinen koripalloilija, pelipaikaltaan iso laitahyökkääjä. Hän edusti ammattilaisurallaan kuutta eri NBA-seuraa.


title: Christian Laettner

text: Laettner oli alkuperäisen, vuonna 1992 olympiakultaa voittaneen Dream Teamin jäsen. Hän oli ainoa joukkueeseen valittu yliopistopelaaja.


title: Christian Laettner

text: Ennen ammattilaisuraansa Laettner pelasi yliopistokoripalloa Duken yliopiston joukkueessa. Hän on yksi kaikkien aikojen parhaista yliopistopelaajista, ja valittiin vuoden ensimmäisellä kierroksella, kolmantena pelaajana.


title: Christian Laettner

text: Laettnerin loistomenestys yliopistoparketilla ei täysin siirtynyt ammattilaiskentille. Hän pelasi kuitenkin NBA:ssa 13 kauden ajan, ja valittiin myös kerran tähdistökentälliseen. NBA-uransa Laettner lopetti vuonna 2005.


title: Kenny Smith

text: Kenneth ”Kenny” Smith (s. 8. maaliskuuta 1965 Queens, New York) on yhdysvaltalainen kilpauransa päättänyt koripalloilija, pelipaikaltaan pelintekijä. Hän edusti kymmenen ammattilaiskautensa aikana kuutta eri NBA-seuraa ja voitti kahdesti sarjan mestaruuden pelatessaan Houston Rocketsin riveissä.


title: Kenny Smith

text: Ennen ammattilaisuraansa Smith pelasi Pohjois-Carolinan yliopiston joukkueessa yliopistokoripalloa. Aktiiviuransa jälkeen hän on toiminut TNT-kanavan koripalloasiantuntijana vuodesta 1998 lähtien.


title: Gualdo Tadino

text: Gualdo Tadino on kaupunki Italiassa Apenniinien vuorten juurella. Kaupungissa on runsaat 15 000 vakinaista asukasta.


title: Gualdo Tadino

text: Gualdo Tadino sijaitsee Sant'Angelon kukkulalla. Kaupunkikuvaa hallitsee Rocca Flean linnoitus. Sieltä on linnuntietä 35 km maakunnan pääkaupunkiin Perugiaan ja noin 150 kilometriä Roomaan.


title: Gualdo Tadino

text: Kaupungin historia ulottuu roomalaisaikaan asti. Se tunnettiin latinalaisella nimellä Tadinum. Barbaarit hävittivät ja ryöstivät sen useita kertoja, ja siksi se siirrettiin vuonna 1180 kukkuloille, missä se sai nykyisen nimensä – ”Gualdo” pohjautuu samaan sanaan kuin nykyisen saksan kielen sana ”Wald”, metsä. Rocca Flean linnoituksen rakennutti 1200-luvulla Federico II.


title: Brad Moran

text: Brad Moran (s. 20. maaliskuuta 1979 Abbotsford, Brittiläinen Kolumbia, Kanada) on kanadalainen jääkiekkoilija, joka pelaa Iso-Britannian EIHL-liigan Nottingham Panthersissa. Hän toimii joukkueen kapteenina. Moran on pelipaikaltaan keskushyökkääjä, mutta hän osaa pelata myös laidassa. Eliteprospects.com -sivuston Ulf Anderssonin mukaan Moranin vahvuuksiin kuuluu pelikäsitys ja aggressiivisuus. Hänellä on sekä hyvän pelin- että maalintekijän ominaisuuksia. Moranilla on kuitenkin puutteita koossa ja luistelussa. Moran on pelannut urallaan myös kahdeksan NHL-ottelua. Hän on aiemmin Euroopassa pelannut myös Sveitsissä, Ruotsissa, Suomessa ja Itävallassa.


title: Brad Moran

text: Moran pelasi kauden 1994–1995 kotikaupungissaan Brittiläisen Kolumbian paikallisia juniorisarjoja Abbotsford Hawksin joukkueessa. Kaudeksi 1995–1996 hän siirtyi WHL-joukkue Calgary Hitmeniin, jossa tulokaskausi toi 70 runkosarjaottelussa tehot 13+31=44, joilla Moran oli joukkueen neljänneksi paras pistemies. Kaudella 1996–1997 hän oli tehoilla 30+36=66 Hitmenin paras syöttäjä sekä toiseksi paras pistemies ja maalintekijä Boris Protsenkon jälkeen. Kaudella 1997–1998 Moran oli tehoilla 53+49=102 joukkueen paras pistemies ja maalintekijä sekä jakoi Hitmenin sisäisen syöttöpörssin voiton Brad Mehalkon kanssa. Hän sijoittui koko WHL:n maalipörssissä kuudenneksi ja pistepörssissä kymmenenneksi. Moran oli joukkueen paras pistemies ja maalintekijä myös kevään 1998 pudotuspeleissä tehoilla 10+8=18.


title: Brad Moran

text: Buffalo Sabres varasi Moranin seitsemännellä kierroksella 191. pelaajana . Hän oli kaudella 1998–1999 Hitmenin toiseksi paras pistemies ja maalintekijä Pavel Brendlin jälkeen tehoilla 60+58=118. Moran muodosti Brendlin kanssa koko WHL:n piste- ja maalipörssin kärkikaksikon, kuten myös kevään 1999 pudotuspeleissä, joissa Moran teki 21 ottelussa hienot tehot 17+25=42. Hän voitti kauden päätteeksi WHL:n mestaruuden ja palkittiin koko pudotuspelien arvokkaimpana pelaajana. Moran valittiin myös WHL:n itäisen konferensiin ensimmäiseen tähdistökentälliseen ja koko CHL:n kolmanteen tähdistökentälliseen. Hän oli myös Memorial Cup -turnauksessa Hitmenin paras maalintekijä ja jakoi joukkueen sisäisen pistepörssin voiton Matt Kinchin ja Kris Beechin kanssa tehoilla 3+3=6.


title: Brad Moran

text: Viimeisellä WHL-kaudellaan 1999–2000 Moran ylsi jo kolmannen kerran yli sataan tehopisteeseen. Hänestä tuli Hitmenin kapteeni ja Moran teki liigan yhden kauden piste-ennätyksensä tehoilla 48+72=134, joilla hän oli joukkueen paras pistemies ja syöttäjä. Moran nousi 72 syötöllään Hitmenin kaikkien aikojen eniten yhdessä WHL-kaudessa syöttöpisteitä tehneeksi pelaajaksi. Aiemmin häntä enemmän syöttöpisteitä joukkueessa on tehnyt vain Bruno Baseotto 83 syötöllään AJHL:ssä kaudella 1978–1979. WHL:ssä Moranin ennätyksen rikkoi Brandon Kozun 75 syötöllään kaudella 2009–2010. Moran voitti koko WHL:n piste- ja syöttöpörssin sekä sijoittui maalipörssissä kolmanneksi. Hänet palkittiin pistepörssivoitostaan Bob Clarke Trophylla, WHL:n vuoden pelaajana Four Broncos Memorial Trophylla sekä valittiin liigan itäisen konferenssin ensimmäiseen ja koko CHL:n toiseen tähdistökentälliseen. Moran oli Hitmenin paras pistemies ja syöttäjä myös kevään 2000 pudotuspeleissä tehoilla 7+15=22.


title: Brad Moran

text: Moran vietti Hitmenissä kaikkiaan viisi kautta. Hänellä on hallussaan joukkueen seurahistorian kaikkien aikojen ottelu-, piste-, maali- ja syöttöennätys, kun yhteensä 357 runkosarjaottelua toivat Moranille tehot 204+246=450. Calgary Hitmen jäädytti hänen pelinumeronsa 20 vuonna 2005 Scotiabank Saddledomen katolle. Moranin numero on toistaiseksi ainoa, jonka Hitmen on jäädyttänyt.


title: Brad Moran

text: Jäätyään yli-ikäiseksi WHL:ssä Moran teki vapaana agenttina kolmivuotisen tulokassopimuksen NHL:n laajennusjoukkue Columbus Blue Jacketsin kanssa kesäkuussa 2000. Hän pelasi ensimmäisen sopimuskautensa 2000–2001 kokonaan farmijoukkue Syracuse Crunchissa, AHL:ssä, jossa tulokaskausi toi 71 runkosarjaottelussa tehot 11+19=30. Kevään 2001 pudotuspeleissä syntyi viidessä ottelussa tehot 3+4=7, joilla Moran oli joukkueen paras pistemies ja syöttäjä. Kaudella 2001–2002 hän oli Crunchin paras maalintekijä ja kolmanneksi paras pistemies tehoilla 25+24=49. Kevään 2002 pudotuspeleissä Moran oli joukkueen paras pistemies ja jakoi Crunchin sisäisen maalipörssin voiton David Lingin kanssa tehoilla 5+8=13. Hän teki samalla kaudella myös NHL-debyyttinsä ja pelasi kauden aikana kolme NHL-ottelua. Moran pelasi ensimmäisen NHL-ottelunsa 28. tammikuuta 2002 vieraissa Dallas Starsia vastaan ja sai siinä jääaikaa 5.55 minuuttia.


title: Brad Moran

text: Kauden 2002–2003 Moran pelasi kokonaan farmijoukkue Crunchissa. Hän teki heinäkuussa 2003 vuoden mittaisen jatkosopimuksen Columbus Blue Jacketsin kanssa. Moran oli kaudella 2003–2004 farmijoukkue Crunchin toiseksi paras pistemies Donald MacLeanin jälkeen tehoilla 24+35=59 sekä joukkueen paras pistemies, maalintekijä ja syöttäjä kevään 2004 pudotuspeleissä tehoilla 3+5=8. Hän pelasi kauden aikana myös kaksi NHL-ottelua Blue Jacketsissa tehopistein 1+1=2. Moranin NHL-uran ensimmäinen ja toistaiseksi ainoa maali syntyi 27. tammikuuta 2004 New Jersey Devilsin Martin Brodeurin taakse. Hän teki elokuussa 2004 taas vuoden mittaisen jatkosopimuksen Blue Jacketsin kanssa, mutta Moran pelasi kauden 2004–2005 kuitenkin kokonaan Crunchissa osaksi takia. Hän nousi siellä varakapteeniksi ja oli Crunchin paras pistemies ja syöttäjä tehoilla 26+46=72.


title: Brad Moran

text: Kaikkiaan Moran teki joukkueessa yhteensä 334 runkosarjaottelussa tehot 98+143=241, joilla hän johtaa Crunchin kaikkien aikojen runkosarjan ottelu-, piste-, syöttö- sekä yli- (38) ja alivoimaalitilastoa (9).


title: Brad Moran

text: Kaudeksi 2005–2006 Moran siirtyi Eurooppaan ja Sveitsin Nationalliga A:n SCL Tigersin riveihin. Hän pelasi kuitenkin loukkaantumisten takia joukkueessa runkosarjan aikana vain 18 ottelua, mutta kevään 2006 karsintasarjassa Moran oli Langnaun paras pistemies ja syöttäjä tehoilla 4+6=10. Hän pelasi kauden aikana myös kaksi ottelua lainalla sarjatasoa alempana Nationalliga B -joukkue EHC Vispissä.


title: Brad Moran

text: Moran teki maaliskuussa 2006 vuoden mittaisen sopimuksen Saksan DEL:ssä pelaavan Hamburg Freezersin kanssa, mutta hän kuitenkin palasi kaudeksi 2006–2007 Pohjois-Amerikkaan tehtyään kesäkuussa vuoden mittaisen ja kaksisuuntaisen NHL-sopimuksen Vancouver Canucksin kanssa. Hän pelasi kautensa taas suurimmaksi osaksi farmissa, Manitoba Moosen riveissä. Joukkueen varakapteenina toiminut Moran oli tehoilla 25+47=72 Moosen paras syöttäjä ja toiseksi paras pistemies Jason Jaffrayn jälkeen. Hän jakoi koko AHL:n syöttöpörssin yhdeksännen sijan Grand Rapids Griffinsin Kip Millerin ja Milwaukee Admiralsin Cal O'Reillyn kanssa. Moran pelasi kauden aikana myös kolme NHL-ottelua tehden yhden syöttöpisteen. Kauden 2007–2008 hän pelasi kokonaan Moosessa ja teki AHL:n yhden kauden piste-ennätyksensä tehoilla 22+55=77, joilla Moran oli joukkueen paras pistemies ja syöttäjä, kuten myös kevään 2008 pudotuspeleissä Jaffrayn kanssa tehoilla 1+4=5. Hän sijoittui koko AHL:n runkosarjan pistepörssissä kuudenneksi ja syöttöpörssissä viidenneksi.


title: Brad Moran

text: Kaudeksi 2008–2009 Moran siirtyi kaksivuotisella sopimuksella Ruotsiin ja Elitserien-joukkue Skellefteå AIK:hon. Hän oli joukkueen paras syöttäjä ja toiseksi paras pistemies Niko Dimitrakosin jälkeen tehoilla 11+31=42. Kaudella 2009–2010 Moran nousi Skellefteån varakapteeniksi ja oli joukkueen paras pistemies ja syöttäjä tehoilla 14+26=40. Hänen lisäkseen neljä muuta pelaajaa Elitserienissä onnistui tekemään kauden aikana kaksi alivoimamaalia. Heinäkuussa 2010 Moran teki vuoden mittaisen NHL-sopimuksen Edmonton Oilersin kanssa, mutta hän pelasi kauden 2010–2011 kuitenkin kokonaan farmijoukkue Oklahoma City Baronsissa, jonka paras syöttäjä ja toiseksi paras pistemies Moran oli Alexandre Giroux'n jälkeen tehoilla 20+52=72. Hän jakoi AHL:n pistepörssin viidennen sijan kolmen muun pelaajan kanssa ja sijoittui liigan syöttöpörssissä neljänneksi.


title: Brad Moran

text: Moran palasi kaudeksi 2011–2012 kaksivuotisella sopimuksella Elitserieniin tehtyään huhtikuussa 2011 kaksivuotisen sopimuksen nousijajoukkue Växjö Lakersin kanssa. Hänestä tuli joukkueen varakapteeni ja voitti Lakersin sisäisen piste- ja syöttöpörssin tehoilla 9+28=37. Kaudella 2012–2013 Moran onnistui tekemään vain kahdeksan tehopistettä 37 ottelussa. Hän siirtyi siirtorajan kynnyksellä, tammikuussa 2013 loppukaudeksi SM-liigajoukkue Saimaan Palloon. Moran hankittiin joukkueeseen Mark Leen tilalle. Hän teki loppukaudella joukkueessa 14 runkosarjaottelussa 15 tehopistettä ja kolmessa playoff-ottelussa syntyi kaksi syöttöpistettä.


title: Brad Moran

text: Kaudeksi 2013–2014 Moran siirtyi Itävallan Erste Bank Eishockey Ligassa pelaavan EHC Linzin riveihin. Hän oli joukkueen toiseksi paras pistemies Jason Ulmerin jälkeen tehoilla 16+35=51. Moran jakoi koko EBEL:n pistepörssin yhdeksännen sijan Alba Volán Székesfehérvárin Frank Banhamin ja HC Innsbruckin Tyler Donatin kanssa. Kaudella 2014–2015 hän oli pudotuspeleissä Linzin paras pistemies tehoilla 3+11=14. Kaudeksi 2015–2016 Moran siirtyi Iso-Britannian EIHL-liigan Nottingham Panthersiin, jonka toiseksi paras pistemies hän oli Juraj Kolníkin jälkeen tehoilla 17+34=51. Moran voitti joukkueessa sekä Challenge Cupin että EIHL:n mestaruuden. Kaudella 2016–2017 hän nousi Panthersin kapteeniksi.


title: William Manuel Johnson

text: William Manuel ”Bill” Johnson (10. elokuuta 1872 Talladega, Alabama – 3. joulukuuta 1972 New Braunfels, Texas) oli amerikkalainen jazz-kontrabasisti.


title: William Manuel Johnson

text: Bill Johnson syntyi Talladegassa, Alabaman osavaltiossa Hattie Johnsonin vanhimpana lapsena. Hänen isänsä oli todennäköisesti valkoihoinen. Hattie avioitui myöhemmin Richard Johnsonin kanssa ja Bill otti käyttöön isäpuolensa sukunimen. Pariskunnalle syntyi kaikkiaan kuusi lasta. Billin veli oli tunnettu rumpali Ollie ”Dink” Johnson (1892–1954). Hänen sisarensa Bessie eli Anita Johnson Gonzales (1883–1952) seurusteli pitkään Jelly Roll Mortonin kanssa.


title: William Manuel Johnson

text: Johnson aloitti soittamisen 1890-luvulla. Aluksi hän soitti kitaraa, mutta vaihtoi 1890-luvun lopulla instrumentikseen kontrabasson. Vuonna 1900 hän työskenteli New Orleansissa. Hän soitti Peerless ja Eagle Bandissa. Kun nämä orkesterit osallistuessa kulkueisiin hän soitti tuubaa.


title: William Manuel Johnson

text: Johnson avioitui huhtikuussa 1905 Mattie Amusin kanssa. Pariskunta muutti piakkoin New Orleansiin. Sieltä he siirtyivät Los Angelesiin Kaliforniaan 1908. Lokakuussa 1909 Johnson asui West Oaklandissa, Kaliforniassa. Siellä hän omisti jonkin aikaa tupakkakaupan.


title: William Manuel Johnson

text: Vuodesta 1909 Bill Johnsonilla Kaliforniassa oma orkesteri Kaliforniassa. Hän asui Los Angelesissa. 1911 hän kutsui yhtyeeseensä (Original Creole Orchestra) soittamaan muun muassa kornetisti Freddie Keppardin ja muita New Orleansissa vaikuttaneita muusikkoja. Yhtye teki kiertueita Yhdysvalloissa vuosina 1914–1918 ja siitä tuli erittäin suosittu. Yhtye hajosi 1918. Samana vuonna Johnson kuitenkin aloitti yhteistyön King Oliverin kanssa ja yhtyeen toiminta virisi uudelleen. Siihen liittyivät muun muassa rumpali Paul Barbarin ja klarinetisti Jimmie Noone. Vuonna 1921 orkesteri siirtyi virallisesti King Oliverin johtoon ja siitä tuli sittemmin "King Oliver's Creole Jazz Band". Johnson jatkoi soittamista sen riveissä, kunnes se hajosi 1923. Vaikka Johnson oli pääasiassa basisti, Oliverin yhtyeen levyillä hän soitti banjoa.


title: William Manuel Johnson

text: King Oliverin kanssa Johnson asettui Chicagoon. Oliverin orkesterin hajottua Johnsonilla oli useiden vuosien ajan oma yhtye. Hän soitti 1920-luvulla myös Johnny Doddsin kokoonpanoissa. Doddsin kanssa hän levytti 1928.


title: William Manuel Johnson

text: II maailmansodan jälkeen Johnson työskenteli 1947 Bunk Johnsonin (ei sukua basistille) kanssa. Hän jatkoi esiintymistä aina 1950-luvulle asti. Tuolloin hän luopui musiikkielämästä ja muutti Meksikoon. Myöhemmin hän asettui Teksasiin, jossa kuoli 100-vuotiaana joulukuussa 1972.


title: Äärioikeisto Suomessa (kirja)

text: Äärioikeisto Suomessa on vuonna 2012 julkaistu kirja suomalaisesta äärioikeistosta. Kirjan kirjoittajat ovat vasemmistonuorten puheenjohtaja Li Andersson, toimittaja Mikael Brunila sekä vasemmistoliiton kunnallisvaltuutettu Dan Koivulaakso.


title: Äärioikeisto Suomessa (kirja)

text: Teoksessä käsitellään suomalaisia äärioikeistolaisia sekä oikeistopopulistisia liikkeitä sekä puolueita ja niiden eurooppalaisesta äärioikeistosta saamia vaikutteita. Kirja sisältää myös katsauksen Euroopan sodanjälkeisen äärioikeiston historiaan. Teos on ensimmäinen laaja kokonaisesitys nykyajan suomalaisesta äärioikeistolaisesta toiminnasta.


title: Äärioikeisto Suomessa (kirja)

text: Li Anderssonin mukaan kirja sai alkunsa Utøyan vuoden 2011 tapahtumien jälkeen. Tekijöiden tavoite on ollut tukeutua eurooppalaiseen populismin ja äärioikeistolaisuuden tutkimukseen. Kirjaa varten haastateltiin muun muassa kansallismielisen Suomen Sisun perustajiin kuuluvaa Teemu Lahtista. Tekijöiden mukaan perussuomalaiset valittiin kirjaan käsiteltäväksi siksi, että tässä puolueessa Suomen Sisun jäsenten mukaan oli heille eniten toimintavapautta.


title: Äärioikeisto Suomessa (kirja)

text: Liberaalin Ajatuspaja e2:n tutkija Hannu Savolainen kirjoitti teoksen jatkavan tärkeää keskustelua. Savolaisen mukaan perussuomalaisten luokitteleminen oikeistopopulistiseksi ja äärioikeistoon kytkeytyväksi puolueeksi on pääosin perusteltua. ”Samalla on syytä muistaa, että populismia ja ääriliikkeitä esiintyy myös poliittisen janan vasemmassa päässä.”


title: Äärioikeisto Suomessa (kirja)

text: Tutkija Jussi Jalonen kirjoitti Agricola-sivustolla, että teos kartoittaa huolellisesti äärikansallista toimintaa vuosituhannen vaihteen aikana. Aihe olisi kuriositeetti, ellei kyseessä olisi osin valtavirtapolitiikkaan rantautunut ilmiö. Jalosen mukaan kirjan kuvatessa Suomen Sisun toimintaa ”ristiriita äärioikeistolaisen alakulttuurin teennäisen suomalaiskansallisena esiintymisen ja vierasmaalaisista propagandatehtaista omaksuttujen opinkappaleiden välillä tulee hyvin julki”. Toisaalta järjestelmällisen toiminnan sijasta sisulaisten menestyksen takana voi olla myös silkka onni. Heikoimmillaan teos on perussuomalaisten toiminnan kuvauksessa. Loppuarvio, että puolueen suurin saavutus on suomalaisen poliittisen ilmapiirin oikeistolaistaminen, kaipaisi enemmän perusteluja. Jalosen mukaan ”yleisesti ottaen teos on lukemisen arvoinen, ja keskeisten lukujensa osalta kyseessä on kelpo tietokirja”.


title: Äärioikeisto Suomessa (kirja)

text: "Aamulehden" arvostelijan Sanna Seväsen mukaan tarkat lähdeviitteet ja väitteille esitetyt perusteet kertovat, että työ on tehty huolellisesti, eikä kirjoittajien poliittinen kanta juuri näy. Teos on suositeltavaa luettavaa jokaiselle politiikasta tai yhteiskunnasta kiinnostuneelle.


title: Äärioikeisto Suomessa (kirja)

text: Helsingin yhteiskunnallinen opisto nimesi kirjan tekijät vuoden 2012 yhteiskunnallisen tietoisuuden herättäjiksi. Palkintoperustelujen mukaan teos on huolellinen tutkielma Suomessa vaikuttaneiden ja edelleen vaikuttavien äärioikeistolaisten pienryhmien historiasta, aatemaailmasta ja kansainvälisistä yhteyksistä.


title: Äärioikeisto Suomessa (kirja)

text: "Sarastus"-verkkolehden Timo Hännikäisen mukaan kirja onnistuu tekijöiden vasemmistolaisuudesta huolimatta monessa kohtaa käsittelemään radikaalioikeiston virtauksia viileän erittelevästi. Tekijät kuitenkin unohtavat muun muassa sen, että Saksan konservatiivisen vallankumouksen ajattelijoista vähemmistö tuki kansallissosialismia. Fasismi-termin käyttö on Hännikäisen mukaan leimaavaa.


title: Äärioikeisto Suomessa (kirja)

text: Turun yliopiston poliittisen historian professori Timo Soikkanen kirjoitti "Turun Sanomissa", että kirjaa voi pitää aineiston määrän kannalta tieteellisenä tutkimuksena ja tietokirjana, mutta monikulttuurisuuden tarkastelun yksipuolisuuden suhteen poliittisena pamflettina. Soikkasen mukaan kirjoittajien näkökulma monikulttuurisuuteen on ultraliberaali, minkä lisäksi tekijöiden vasemmistolaisuus ”vilahtelee rivien välistä”.


title: Äärioikeisto Suomessa (kirja)

text: Vapaa Ajattelija -lehden julkaiseman Kalevi Höltän arvostelun mukaan kirja ei vastaa otsikkoaan, vaan se on vain eräiden alakulttuurien, kuten rasistiporukoiden, toiminnan kritiikitön kuvaus. Kirjassa on keskeistä taikauskon eli uskonnon puolustaminen hyökkäyksiä vastaan ja erityisesti painotetaan, että islamin vastustaminen on rasismia.


title: Äärioikeisto Suomessa (kirja)

text: Tammikuussa 2013 Jyväskylän kaupunginkirjastossa kolme henkilöä yritti väkivalloin tunkeutua kirjan esittelytilaisuuteen. Yksi hyökkääjistä löi tapahtuman järjestäjää puukolla lapaluuhun. Hyökkääjiä taas lyötiin teleskooppipampulla. Teoksen kirjoittajista paikalla olivat Andersson ja Brunila. Silminnäkijät yhdistivät hyökkääjät äärioikeistolaiseen Suomen vastarintaliike -järjestöön. Muun muassa sisäministeri Päivi Räsänen tuomitsi kokoontumis- ja sananvapautta loukkaavan väkivallan ja pääministeri Jyrki Katainen vaati blogikirjoituksessaan nollatoleranssia sananvapautta ja kokoontumisvapautta vastaan tehtyjä rikoksia kohtaan. Myös useat sanomalehdet ja järjestöt kuten Suomen Pen tuomitsivat iskun.


title: Äärioikeisto Suomessa (kirja)

text: Mikael Brunila sanoi haastattelussa teoksen julkaistilaisuudessa marraskuussa 2012: ”Vielä muutama vuosi sitten ei ollut realistinen uhka, että vaikkapa Pride-kulkueeseen tai rasismin vastaiseen mielenosoitukseen hyökätään. Tänä päivänä vastaavien tapahtumien järjestäjät joutuvat aina ottamaan sen mahdollisuuden huomioon”. Li Andersson kertoi muun muassa ihmettelevänsä äärioikeistolaisten liikkeiden vähättelyä. Esimerkiksi Suojelupoliisi on Anderssonin mukaan vähätellyt etenkin katuryhmien uhkaa. Anderssonin mukaan on traagista, että poliittisen keskustelutilaisuuden järjestäjät joutuvat miettimään turvallisuutta.


title: Äärioikeisto Suomessa

text: Äärioikeisto Suomessa on ollut vahvimmillaan 1920–1940-luvuilla, järjestöinä muun muassa Akateeminen Karjala-Seura, Lapuan liike, Isänmaallinen kansanliike ja Vientirauha-järjestö. Äärioikeisto on nimitys, jota käytetään totalitaarisiin päämääriin pyrkivistä radikaaleista, poliittisista oikeistoliikkeistä ja siitä käytetään myös nimitystä "oikeistoradikalismi".


title: Äärioikeisto Suomessa

text: Suomen ja Neuvostoliiton välillä 19. syyskuuta 1944 allekirjoitetun Moskovan välirauhansopimuksen 21. artikla velvoitti Suomen lakkauttamaan fasistiset ja ylipäätään kaikki Neuvostoliiton vastaista kiihotusta harjoittaneet järjestöt sekä olemaan vastaisuudessa sallimatta sellaisten olemassaoloa. Tätä tulkittaessa lakkautettiin syksyn 1944 aikana muiden muassa Isänmaallinen kansanliike, Akateeminen Karjala-Seura, koko suojeluskuntajärjestö ja Lotta Svärd -järjestö sekä tammikuussa 1945 vielä Suomen Aseveljien Liitto. Lakkautettujen yhteisöjen joukossa oli myös avoimesti kansallissosialistisia, mutta painoarvoltaan vähäisiä järjestöjä. Moskovan välirauhansopimuksen määräykset vahvistettiin vuonna 1947 Pariisin rauhansopimuksessa, jonka perusteella Suomi sitoutui estämään sellaisten järjestöjen olemassaolon, jotka pyrkivät kieltämään kansalaisten demokraattiset oikeudet.


title: Äärioikeisto Suomessa

text: Neuvostoliitolle vihamielisten järjestöjen lakkauttaminen vaikeutti suomalaisen äärioikeiston toimintaa, mutta ei lopettanut sitä. Jo heti sotien päätyttyä vuonna 1945 äärioikeiston kannattajat tekivät muutamia pommi-iskuja, joiden aiheuttamat vahingot jäivät kuitenkin vähäisiksi. Samana vuonna joukko lukiolaisia teki Helsingissä omatekoisilla pommeilla iskut Haagan ja Vallilan työväentaloihin. Valpon kuulusteluissa nuoret sanoivat suhtautuvansa myötämielisesti Hitlerin Saksaan ja vihaavansa Neuvostoliittoa. Ryhmän päätekijä tuomittiin kuudeksi vuodeksi kuritushuoneeseen.


title: Äärioikeisto Suomessa

text: Kylmän sodan aikana Suomessa toimi useita pienehköjä ja enimmäkseen lyhytikäisiksi jääneitä – useimmiten sisäisiin erimielisyyksiin hajonneita – äärioikeistolaisia ryhmittymiä, joille tyypillistä olivat propagandan levittäminen ja pienimuotoiset mielenilmaisut. Suurin niistä oli 1960-luvulla toiminut Isänmaallinen yhtenäisyysseura, jossa arvellaan olleen enimmillään noin 500 jäsentä. Seuralla oli toimintaa useilla paikkakunnilla. Seuran piirissä syntyi 1960-luvun lopulla kiista avoimeen toimintaan ryhtymisestä, mikä hajotti lopulta koko järjestön. Suojelupoliisin kestoriesaksi parin vuosikymmenen ajaksi muodostui ruotsalainen kansallissosialistinen Nordiska Rikspartiet (NRP), joka pyrki laajentamaan toimintansa muihin pohjoismaihin. Myös Suomessa NRP sai jonkin verran vastakaikua.


title: Äärioikeisto Suomessa

text: Tunnetuin suomalainen äärioikeistolainen kylmän sodan aikana oli turkulainen liikkeenharjoittaja ja okkultisti, avoimesti uusnatsiksi julistautunut Pekka Siitoin. Vuonna 1977 sisäministeriö kielsi neljän hänen perustamansa järjestön, muun muassa Isänmaallisen Kansanrintaman, toiminnan Pariisin rauhansopimuksen vastaisena. Siitoimen kannattajien eniten huomiota herättänyt operaatio oli Kirjapaino Kursiivin tuhopoltto ja räjäytysyritys Helsingin Lauttasaaressa saman vuoden marraskuussa. Kirjapainossa painettiin Suomen Kommunistisen Puolueen äärivasemmistolaisen siiven, niin kutsuttujen taistolaisten äänenkannattajia "Tiedonantajaa" ja "Arbetartidningen Enhetiä". Siitoin tuomittiin yli viideksi vuodeksi vankeuteen yllytyksestä tuhopolttoon ja Pariisin rauhansopimuksessa kielletyn järjestön perustamisesta. Kotkassa asunut vähemmistökommunistien johtohahmo Taisto Sinisalo sai 1970- ja 1980-luvuilla usean vuoden ajan lähinnä puhelimitse tappouhkauksia kaupungissa toimineelta uusfasistiselta ryhmittymältä.


title: Äärioikeisto Suomessa

text: Äärioikeiston yhtenä vihollisenaan pitämä Urho Kekkonen luopui tasavallan presidentin virasta vuonna 1981, ja taistolaisuuden vetovoima hiipui 1980-luvun alkuvuosina. Tuon vuosikymmenen aikana uudeksi äärioikeiston vihan kohteeksi valikoituivat pakolaiset, joita Suomessa oli silloin vielä melko vähän. Ensimmäinen suurehko joukko olivat vuonna 1979 maahan tulleet Vietnamin venepakolaiset, ja 1980-luvun aikana saapui niin sanottuina kiintiöpakolaisina lähinnä kurdeja. Äärioikeisto ei kuitenkaan ollut ainoa pakolaisiin kriittisesti suhtautunut ryhmittymä; jopa eräät Kokoomuksen ja Keskustan kansanedustajat tekivät vuonna 1987 eduskuntakyselyn pakolaisten maahantulon lisääntymisestä. Kyselyn mukaan pakolaisten ottaminen oli vaikeiden asunnottomuuden ja työttömyyden sekä nuorten itsemurhien aikana ”suuresti vastuutonta”.


title: Äärioikeisto Suomessa

text: Uusnatsien toiminta Suomessa on 1990-luvulla alkunsa saaneiden skinhead-ryhmien perintöä. Suojelupoliisin mukaan Suomessa toimi 2010-luvun alkupuolella vähän ja pieniä äärioikeistolaisia ryhmiä, joista vuonna 2011 ainoa jossain määrin aktiivisena pidetty oli Suomen Vastarintaliike. Ryhmien jäsenet ovat syyllistyneet kunnianloukkauksiin, laittomiin uhkauksiin, vahingontekoihin ja pahoinpitelyihin. Äärioikeistolaisilla liikkeillä on ollut joitakin yhteyksiä skinhead-aktivismiin liittyvään rikollisuuteen. Suomen Kuvalehden artikkelin mukaan Suomen Vastarintaliikkeellä arvioitiin olevan vuonna 2013 "joitakin kymmeniä kannattajia". Sen lisäksi muita natsiskinhead-järjestöjä ovat esimerkiksi Helsingissä toimiva Musta sydän -niminen ryhmä. Natsiskin-ryhmien tavoitteena on yhtenäinen kansallisvaltio, ja he pitävät velvollisuutenaan "suojella kansakuntaa ulkoisilta uhilta, kuten maahanmuuttajilta".


title: Äärioikeisto Suomessa

text: Vasemmistoliittolaiset poliitikot Li Andersson ja Dan Koivulaakso sekä toimittaja Mikael Brunila pitävät kirjassaan Äärioikeisto Suomessa äärioikeistolaisena suomalaisena liikkeenä muun muassa myös Suomen Sisu -järjestöä, jonka perustajajäseniä he luonnehtivat oikeistoradikaaleiksi ja uusfasisteiksi. Toimittaja Sanna Seväsen mukaan Suomen Sisu edustaa uusnatsismiin verrattuna "toista äärioikeistolaista suuntausta", vastajihadismia, joka sai alkunsa Yhdysvaltojen vuoden 2001 terrori-iskujen jälkeen. Näkyvimmäksi "vastajihadistisen ajattelun edustajaksi" Sevänen mainitsee perussuomalaisten kansanedustajan Jussi Halla-ahon. Halla-ahon ja Suomen Sisun ohella vastajihadismia edustavat Seväsen mukaan myös Hommaforum-nettisivusto sekä vuonna 2011 perustettu Finnish Defence League -järjestö. Kyseiset järjestöt kiistävät yleensä itse olevansa oikeistolaisia tai yleisesti ottaen maahanmuuttokriittisiä.


title: Äärioikeisto Suomessa

text: Anderssonin, Koivulaakson ja Brunilan sekä tutkija Jussi Jalosen mukaan äärioikeistolaisia aineksia on mukana myös Perussuomalaiset-puolueessa. Jalosen mukaan "Perussuomalaisissa on pieni oikeistoradikaali siipi, jonka kautta radikaalioikeistolaisuus on institutionalisoitunut". Esimerkkeinä kyseisistä henkilöistä Jalonen on maininut erikseen Suomen Sisun jäsenet ja kansanedustajat Jussi Halla-Ahon, James Hirvisaaren ja Olli Immosen. Tutkija Vesa Puurosen mukaan äärioikeistoa kannattavien ihmisten määrää on hankala arvioida, mutta heitä on voinut olla 2010-luvun alussa Suomessa jopa kymmeniä tuhansia henkilöitä. Puurosen mukaan useissa eduskuntapuolueissa voi olla rasistisia ja maahanmuuttovastaisia henkilöitä, jotka voidaan yhdistää äärioikeistolaisuuteen. Toisaalta muun muassa kansanedustaja Ben Zyskowiczin mukaan äärioikeisto-termiä on käytetty liian kevyesti poliittisessa keskustelussa poliittisten vastustajien leimaamiseksi. Zyskowiczin mukaan "maahanmuuttopolitiikan jyrkkää kritiikkiä" ei pitäisi yhdistää äärioikeistolaiseen "väkivallan tai omaisuuden turmelemisen hyväksymiseen tai kansanvallan halveksimiseen".


title: Rosa Hautala

text: Rosa Hautala (s. 1993) on suomalainen näyttelijä. Hän näyttelee Vilma Haavistoa syksyllä 2010 alkaneessa Yle TV2:n draamasarjassa "Uusi päivä". Hän esiintyy myös suomalaisen Jonitapanin musiikkivideolla ”Aarre” sekä Park 7:n musiikkivideolla ”Huudetaan”.


title: Rosa Hautala

text: Hautala valmistui keväällä 2013 ylioppilaaksi ilmaisupainotteisesta Tampereen yhteiskoulun lukiosta, jonka hän suoritti nelivuotisena näyttelijäntyönsä vuoksi. Hän opiskelee ekonomiksi Tampereen yliopiston johtamiskorkeakoulussa.


title: Rosa Hautala

text: Hautala on naimisissa ja asuu puolisonsa kanssa Tampereella.


title: Arttu Soilumo

text: Arttu Soilumo on suomalainen näyttelijä ja tanssija. Hän näytteli Jimi Aroa Ylen syksyllä 2010 alkaneessa draamasarjassa "Uusi päivä". Hänellä on kansainvälistä menestystä rock'n'swing-tansseihin kuuluvasta boogie woogiesta.


title: Alex Sandro

text: Alex Sandro Lobo Silva (s. 26. tammikuuta 1991 Catanduva, Brasilia) on brasilialainen jalkapalloilija. Hän edustaa italialaista Juventusta ja on pelipaikaltaan vasen laitapuolustaja.


title: Alex Sandro

text: 23. heinäkuuta 2011 Alex Sandro siirtyi Portoon 9,6 miljoonan euron siirtokorvauksella.


title: Kangaskylä (Reisjärvi)

text: Kangaskylä on Reisjärven kylä, joka sijaitsee kunnan keskustaajamasta noin 10 kilometriä Sieviin päin, seututie 760:n varrella. Vuonna 2004 kylässä oli noin 250 asukasta ja 104 taloutta. Kylä sijaitsee Kangaspäänjärven ja Norssinjärven ympärillä, jotka ovat myös tärkeitä kesäasuntoalueita. Kylän viljelymaisema on luokiteltu Suomessa valtakunnallisesti arvokkaaksi kulttuurimaisemaksi.


title: Kangaskylä (Reisjärvi)

text: Asutuksensa puolesta Kangaskylä ei ole tyypillinen pohjalainen kylä, vaan se on saanut vaikutteita sekä Savon että Pohjanmaan kulttuurialueilta. Ensimmäiset savolaiset uudisasukkaat asuttivat Reisjärven aluetta 1550-luvulta alkaen. Antti Pesoinen asettui asumaan nykyisen Kangaspäänjärven alapäähän ja hänen lähistölleen asettui asumaan myös tämän veli Paavo Pesoinen. Paavo Pesoisen talon nimeksi tuli Puurula 1600-luvulla tuolloisen isännän nimen mukaan. Molemmat talot, Pesola ja Puurula, ovat kylällä olemassa edelleen samannimisinä.


title: Kangaskylä (Reisjärvi)

text: Kangaskylän mäkiasutuksen tyyli on itäsuomalaista, kun taas alun perin toisiaan lähelle, rivikylämäisesti rakennetut talot liittyvät enemmän länsisuomalaiseen perinteeseen. Vuonna 1844 toimeenpantu isojako sääteli asutuksen leviämistä ja sen aikana kylään määriteltiin kuuluvaksi 33 kantataloa. Kokonaisuudessaan asutuksen ryhmittely jäi muistuttamaan länsisuomalaista rivikylää, jossa rakennukset ryhmittyivät yhtenäisiksi ja usein tiiviiksi riveiksi joen ja tien varsille. Isojaon määrittelemät 33 kantataloa jakautuivat edelleen pienemmiksi tiloiksi ja niistä erotettiin usein itsenäisiksi tiloiksi rinnastettavissa olevia palstatiloja. Tiloja asutti talollinen suurperheineen, johon saattoi kuulua kaksikin veljestä vaimoineen, lapsineen, vanhempineen, renki, piika ja jopa taloon majoitettua irtainta väkeä.


title: Kangaskylä (Reisjärvi)

text: 1900-luvulle tultaessa kylän kokonaisväkiluku oli 811, josta talollisia oli 500, torppareita 57, mäkitupalaisia 104 ja muuta "irtainta väkeä" 150 henkeä. Tilaton väestö oli enimmäkseen työtöntä ja kylältä, muun Keski-Pohjanmaan tapaan, muutti paljon väkeä Pohjois-Amerikkaan. 1900-luvun alussa Amerikkaan muuttaneita oli 91 henkilöä, seuraavien kymmenen vuoden aikana 107 ja vuosina 1911-1920 siirtolaisiksi kylältä lähti 142 henkeä.


title: Kangaskylä (Reisjärvi)

text: Vuoden 1918 laki sekä vuoden 1922 Lex Kallio oikeuttivat irtaimen väestön saamaan maata, mutta torpparien ja mäkitupalaisten itsellistyminen jatkui kylällä pitkään, jopa 1930-luvulle saakka. Vuokraviljelmien itsenäistyttyä kylän sosiaalinen rakenne muuttui tasa-arvoisemmaksi. Vuonna 1940 kylällä asui 934 henkeä ja suurin osa asukkaista asutti omia pienviljelmiään. Maatalouden lisäksi pientiloilla harjoitettiin lukuisia sivuelinkeinoja ja kyseisenlaista monitoimitaloutta kesti seuraavat 20 vuotta.


title: Kangaskylä (Reisjärvi)

text: Kangaskylän väestömäärä kääntyi laskuun 1960-luvulla maatalouden kannattavuuden heikkenemisen myötä. Muuttoliike suuntautui tällä kertaa Etelä-Suomeen sekä Ruotsiin. Vuonna 1986 kylällä asui enää 555 asukasta, joista kaksi kolmannesta harjoitti maa- ja metsätaloutta. Vuonna 1916 toimintansa aloittanut Kangaskylän koulu lakkautettiin lukuvuoden 2009-10 alusta lähtien Reisjärven kunnan 20.5.2008 tekemällä päätöksellä ja sen 25 oppilasta siirrettiin Leppälahden ala-asteelle.


title: Kangaskylä (Reisjärvi)

text: Reisjärven keskikylältä Kangaskylälle tultaessa keskikylän harjuselänne alkaa mataloitua ja maisemakuvassa alkaa korostua järvien ranta-alueiden viljelysmaiden ja asutuksen muodostuma kulttuurimaisema. Kangaskylän vesiluonnolle ja maisemalle tärkeitä elementtejä ovat Norssinjärvi ja Kankaanpäänjärvi, josta lähtevä pieni Kotijoki laskee Kiljanjärveen. Järviä ympäröivät suoalueet, ja soilta ja niillä olevilta lammilta laskee järviin useampiakin puroja. Kylän alueella sijaitsevat myös Pesokankaan pohjavesialue sekä Paavolanharjun vedenottamo.


title: Kangaskylä (Reisjärvi)

text: Tärkein elinkeino on maa- ja metsätalous, joista elantonsa saa yli puolet kyläläisistä. Aktiivisia maatiloja kylällä oli 15 vuonna 2004. Maatilat keskittyvät enimmäkseen maidon- ja lihantuotantoon. Työväestöstä lähes kolmannes saa elantonsa palveluammateista ja teollisuuden palveluksessa työskentelee noin viisi ja kaupan, liikenteen ja rakennustoiminnan parissa kolmisen prosenttia. Suurin osa työskentelee Reisjärvellä, mutta työssä käydään myös muun muassa Sievissä, Ylivieskassa, Toholammilla ja Nivalassa. Kylällä on myös pari kolme pienyritystä.


title: Kangaskylä (Reisjärvi)

text: Tärkein kylällä toimiva virkistys- ja kylätoimintayhdistys on Kangaskylän Maaseutuseura, jossa toimivat myös Maaseutunaiset-jaosto, maatalousjaosto sekä ympäristöjaosto. Yhdistyksessä on 104 jäsentä, ja se järjestää erilaista virkistys- ja vapaa-ajan toimintaa sekä kylän kehittämiseen liittyvää hanketoimintaa. Kylässä on myös Ranta-Puurulan kotiseutumuseo, jonka kokoelmissa on Reisjärven, Kangaskylän sekä Puurulan suvun esineistöä 1700-luvulta lähtien. Kylän läpi kulkee myös Kalajokivarren pyöräily- ja patikointireitti.


title: Kangaskylä (Reisjärvi)

text: Kangaskylän sivusto


title: Stump Evans

text: Stump Evans (18. lokakuuta 1904 Lawrence, Kansas - 29. elokuuta 1928 Douglas, Kansas) oli amerikkalainen saksofonisti.


title: Stump Evans

text: Paul A. Evans syntyi Lawrencessa, Kansasin osavaltiossa. Hän sai jo pienestä pitäen kipinän musiikkiin. Hänen isänsä Clarence Evans oli muusikko, joka soitti alttotorvea. Myös nuori Paul aloitti soittouransa alttotorvella, mutta vaihtoi lukioaikanaan instrumentikseen pasuunan. Hän soitti kotikaupunkinsa Lawrencen lukion orkesterissa.


title: Stump Evans

text: Lukion jälkeen oli selvää, että nuoresta Paulista tulisi ammattimuusikko. Hän alkoi vähitellen soittaa ammattimaisesti. Pian hän vaihtoi jälleen kerran instrumenttia. Hän aloitti soittamaan alttosaksofonia. Ammattiuransa aikana hän soitti useita eri kokoisia saksofoneja. Hän oli taitava soittamaan sopraano-, baritoni- ja bassosaksofoneja. Pääasiassa hänet muistetaan C-melodiasaksofonin soittajana.


title: Stump Evans

text: Ammattilaisena Evans vaihtoi nimensä Paul Evansista muotoon Stump Evans, jotta häntä ei sotkettaisi kornetisti Paul Wesley Evansiin (paremmin tunnettu nimellä Doc Evans). Lempinimi Stump viittasi Evansin pieneen kokoon. Nimi annetaan toisinaan virheellisesti muodossa "Stomp Evans".


title: Stump Evans

text:
Evans muutti Chicagoon. Siellä hän soitti 1923 King Oliverin Creole Jazz Bandissa. Hän soitti sittemmin 1926 Oliverin Dixie Syncopators-nimiessä orkesterissa. Myöhemmin hän soitti Jelly Roll Mortonin yhtyeessä.
Mortonin Red Hot Peppers-orkesterin levyillä hänen soittonsa pystyy erityisesti tunnistamaan kappaleista "Wild Man Blues", "The Pearls" ja "Beale Street Blues", jotka yhtye levytti 1927.


title: Stump Evans

text: Evansin viimeinen kiinnitys muusikkona oli Erskine Taten (1901-75) orkesterissa. Hän soitti Taten yhtyeessä (Vendome Orchestra) altto- ja baritonisaksofonia. Hän joutui kuitenkin eroamaan orkesterista, kun hänellä diagnosoitiin tuberkuloosi. Evans kuoli elokuussa 1928 vain 24-vuotiaana tuberkuloosiin Douglasissa, Kansasissa.


title: Venymä

text: Venymä on tekninen termi lujuusopissa tai laveammin kontinuumimekaniikassa. Se on mittavälin pituuden muutoksen formula_1 suhde alkuperäiseen pituuteen formula_2 siten, että


Venymä


title: Venymä

text: ja todellinen venymä saadaan integraalista pieninä summina


title: Venymä

text: jossa formula_5.


title: Leppälahti (Reisjärvi)

text: Leppälahti on Reisjärven kylä, joka sijaitsee noin kolme kilometriä kunnan keskustasta Sieviin päin, Kiljanjärven ja Vuohtojärven rantamaisemissa. Leppälahden kylässä ja siihen osittain kuuluvan Kiljanrannan alueella oli 125 kotitaloutta, joista noin 15% oli toimivia maatiloja vuonna 2003. Kylässä sijaitsevat Leppälahden ala-aste, kunnan jalkapallokenttä, sekä Reisjärven seurakunnan uusi Tolpankankaan hautausmaa.


title: Leppälahti (Reisjärvi)

text: Savolaisten uudisasukkaiden asuttaessa Reisjärveä 1550-luvun alkupuolella, ensimmäisten joukossa alueelle saapunut Heikki Parkkinen rakensi talonsa Kiljanjärven rannalle. 1550-luvun loppua kohden Lauri ja Heikki Leppäinen rakensivat kumpikin oman talonsa, Leppälän talot, Vuohtojärven luoteispuolelle.


title: Intimate and Live (DVD)

text: Ultimate Kylie on Kylie Minoguen live-DVD konserttikiertueelta "Intimate and Live Tour". Se kuvattiin Sydneyssä Australiassa 1. heinäkuuta 1998 ja julkaistiin 23. heinäkuuta 2002.


title: Kylie Live: X2008

text: Kylie Live: X2008 on Kylie Minoguen konserttitallenne vuoden 2008 konserttikiertueelta "KYLIEX2008". Se julkaistiin DVD:nä ja Blu-Rayna.


title: Lapsenkieli

text: Lapsenkieli käsittää ihmisen kielenoppimisen alkuvaiheita. Lapsen kielenoppimisen vaiheita voidaan jäsentää monella tapaa, esimerkiksi äänteellisen kehityksen, sanaston kehityksen ja kieliopin kehityksen perusteella. Kieliopin kehitys voidaan jakaa kolmeen pääjaksoon: esikielioppi, varhaiskielioppi ja kieliopin jäsentymisvaihe, jonka aikana lapsen kielijärjestelmä lähestyy aikuiskieltä. Varhaiskieliopin vaihetta on tutkittu runsaasti, sillä sen aikana lapsi muokkaa omaa kielioppiaan ja kokeilee kielen keinoja, jolloin syntyy erilaisia kiinnostavia analogiamuotoja (juoksetaan, käteä, maaloi jne.).


title: Aunuksen ryhmä

text: Aunuksen ryhmä oli Suomen armeijan sotatoimiyhtymä jatkosodassa. Ryhmä perustettiin 1. maaliskuuta 1942 hyökkäysvaiheen päätyttyä lakkautetun Karjalan armeijan joukoista. Ryhmä lakkautettiin 18. heinäkuuta 1944.


title: Aunuksen ryhmä

text: Päämaja antoi käskyn Karjalan armeijan lakkauttamisesta ja nimen muuttamisesta Aunuksen ryhmäksi (Aun. R) 25. helmikuuta 1942. Aunuksen ryhmään käskettiin V, VI ja VII armeijakunta sekä saksalainen 163. divisioona. Käskyssä toimeenpanohetkeksi oli määrätty 1. maaliskuuta 1942 kello 12.00.


title: Aunuksen ryhmä

text: Yksiköt perustamishetkellä:


title: Puolinokkakalat

text: Puolinokkakalat (Hemiramphidae) on nokkakaloihin kuuluva heimo. Heimon lajeja tavataan niin makeista kuin suolaisistakin vesistä lämpimiltä ja lauhkeilta alueilta. Eräitä puolinokkakalalajeja pidetään akvaarioissa.


title: Puolinokkakalat

text: Varhaisimmat puolinokkakaloihin kuuluvien lajien fossiilit on ajoitettu eoseenikaudelle. Nykyään heimoon kuuluu 12 sukua ja 89–109 lajia. Puolinokkakalat jaetaan kahteen alaheimoon Hemiramphinae ja Zenarchopterinae. Toisinaan Zenarchopterinae-alaheimon katsotaan muodostavan oman heimonsa Zenarchopteridae. Puolinokkakalalajit ovat pieniä tai keskikokoisia kaloja. Suurin laji "Euleptorhamphus viridis" voi saavuttaa 40 cm:n pituuden. Tyypillisiä piirteitä ovat pitkulainen ruumis, yläleukaa huomattavasti pidempi alaleuka, yläleuka on lyhyt ja kolmiomainen, silmät ovat kookkaat ja selkäevä sijaitsee ruumiin takaosassa lähellä pyrstöä. Väritykseltään puolinokkakalat ovat selästään sinisiä tai vihreitä ja kyljistä ja vatsastaan hopeanharmaita.


title: Puolinokkakalat

text: Puolinokkakaloista suurin osa on mereisiä lajeja. Pääasiassa mereisiä ovat Hemiramphinae-alaheimon lajit, joita tavataan lämpimistä ja lauhkeista vesistä Atlantista ja Tyynestämerestä. Muuta ma alaheimon lajeista elää makeissa vesissä Etelä-Amerikassa. Zenarchopterinae-alaheimon lajeja tavataan makeista ja murtovesistä indopasifiselta alueelta. Puolinokkakalallajit elävät lähellä vden pintaa usein parvina. Liitonokkakala ("Euleptorhamphus velox") pystyy liitokalojen tavoin hyppäämään vedestä ja liitämään pieniä matkoja ilmassa. Heimon kalojen ravintoa ovat vesikasvillisuus, pienet selkärangattomat eläimet ja toisinaan myös pienet kalat. Eräät puolinokkakaloista ovat paikoitellen suosittuja ruokakaloja.


title: Many minds -tulkinta

text: Many minds-tulkinta (suom. "monimielitulkinta") on laajentunut versio kvanttimekaniikan monimaailmantulkinnasta. H. Dieter Zeh esitteli konseptin ensimmäisenä vuonna 1970 varianttina Hugh Everettin tulkinnasta ja sillä oli yhteys kvanttidekoherenssiin. Myöhemmin, vuonna 1981, Zeh kutsui sitä moni- tai multitietoisuustulkinnaksi. Nimeä "many-minds interpretation" käyttivät ensimmäisenä David Albert sekä Barry Loewer vuoden 1988 työssään "Interpreting the Many Worlds Interpretation" (suom. "monimaailmatulkinnan tulkinta").


title: Marius Lăcătuș

text: Marius Mihai Lăcătuș (s. 4. huhtikuuta 1964 Brașov, Brașov, Romania) on romanialainen jalkapallovalmentaja, joka pelasi urallaan hyökkääjän roolissa.


title: World Karate Federation

text: World Karate Federation (lyh. WKF, suom. Maailman Karateliitto) on maailman karateseurojen pääelin.


title: World Karate Federation

text: WKF päivittää joka neljäs vuosi karatevarusteet (käsi-, jalka-, hammas-, kasvo-, etukäden-, ala- ja rintasuojat, ottelupanssarit, karatepuvut sekä kisavyöt). Kaikissa näissä on oltava WKF:n merkki (WKF Approved).


title: Hautjärvi

text: Hautjärvi on kylä Koillis-Mäntsälässä. Kylältä on matkaa Mäntsälän keskustaan n. 15 km, Pukkilaan 10 km, Lahteen 20 km, ja Helsinkiin 70 km. Kylällä asuu n. 250 ihmistä (2009). Vuonna 1647 kylä luovutettiin herra von Vietinghofille, ja kylästä muodostui Hautjärven kartano, jonka alueiden pinta-ala oli yli 3000 ha. Kartano oli aatelissuvun omistuksessa aina 1880-luvulle asti. 1900-luvun alussa kartanon alueelta erotettiin Ruohojärven kartanon alueet. Kylän nykyiset tilat on erotettu kartanoista 1920-luvulta alkaen. Kylällä on kaksi uimarantaa ja aktiivinen kylätoimikunta. Peruskoulu on lakkautettu 2000-luvulla.


title: Käsikirjojen yhteenveto

text: Käsikirjojen yhteenveto () oli Aristoteleen kirjoittama teos, joka käsitteli retoriikan taidon historiaa. Se ei ole säilynyt nykyaikaan.


title: Käsikirjojen yhteenveto

text: Teos tunnetaan muun muassa Diogenes Laertioksen Aristoteleen teosten luettelosta. Tämän mukaan teos oli kahden kirjan laajuinen. Hesykhios ja Ptolemaios sanovat sen kuitenkin käsittäneen vain yhden kirjan. Teoksen nimen "synagōgē" tarkoittaa sekä ”kokoelmaa” että ”yhteenvetoa”, tässä tapauksessa todennäköisemmin jälkimmäistä. Diogenes kutsuu teosta toisessa yhteydessä nimellä "Puhujien lyhennelmä" (, "Epitomē tōn rhētorōn").


title: Käsikirjojen yhteenveto

text: Teoksen nimestä voidaan kenties päätellä, että teos on ollut sisällöltään yhteenveto retoriikkaa käsittelevistä teoksista. Teos on mahdollisesti kirjoitettu vuosien 343–342 jälkeen, jolloin Filippos II teki Aristoteleesta poikansa Aleksanterin opettajan, sillä retoriikkaa on kuulunut keskeisesti opetettuihin aineisiin. Teosta on kuitenkin ehdotettu myös jonkinlaiseksi kulttuurihistoriallisen aineiston kokoelmaksi, joka ei olisi Aristoteleen omaa tuotantoa, mutta silti koottu tämän peripateettisessa koulussa.


title: Käsikirjojen yhteenveto

text: Aristoteleen kadonneiden teosten joukkoon kuuluu myös useita muita retoriikkaa käsittelevien käsikirjojen yhteenvetoja. Eräs toinen niistä joista tiedetään hieman enemmän oli nimeltään "Theodekteen käsikirjan yhteenveto".


title: Theodekteen käsikirjan yhteenveto

text: Theodekteen käsikirjan yhteenveto () oli Aristoteleen kirjoittama teos, joka käsitteli retoriikkaa. Se ei ole säilynyt nykyaikaan.


title: Theodekteen käsikirjan yhteenveto

text: Teos tunnetaan muun muassa Diogenes Laertioksen Aristoteleen teosten luettelosta. Tämän mukaan teos oli yhden kirjan laajuinen. Hesykhios kuitenkin sanoo teoksen käsittäneen kolme kirjaa. Aristoteles itse viittaa siihen teoksensa "Retoriikka Aleksanterille" johdannossa nimellä "Theodektea" ja "Retoriikassa" nimellä "Theodekteia". Teoksen nimen "synagōgē" tarkoittaa sekä ”kokoelmaa” että ”yhteenvetoa”, tässä tapauksessa todennäköisemmin jälkimmäistä.


title: Theodekteen käsikirjan yhteenveto

text: Sisällöltään teos on todennäköisesti ollut Aristoteleen ystäviin kuuluneen Theodekteen teoksen "Käsikirja" (, "Tekhnē") yhteenveto. Rhodoksen gymnaasin kirjaston teosten luettelon mukaan Theodekteen teos käsitti neljä kirjaa. Aristoteleen tekemä yhteenveto on todennäköisesti kirjoitettu vuosien 343–342 jälkeen, jolloin Filippos II teki Aristoteleesta poikansa Aleksanterin opettajan, sillä retoriikkaa on kuulunut keskeisesti opetettuihin aineisiin. Aleksanterin kerrotaan myös osoittaneen kunnioitustaan Theodekteen kuvapatsaalle Faseliksessa, koska oli saanut tuntea tämän Aristoteleen kautta.


title: Theodekteen käsikirjan yhteenveto

text: Aristoteleen kadonneiden teosten joukkoon kuuluu myös useita muita retoriikkaa käsittelevien käsikirjojen yhteenvetoja. Eräs toinen niistä joista tiedetään hieman enemmän oli nimeltään "Käsikirjojen yhteenveto".


title: Pikkumarmorivesilisko

text: Pikkumarmorivesilisko ("Triturus pygmaeus") on salamanterilaji, jota tavataan Espanjassa ja Portugalissa. Pikkumarmorivesilisko sopeutuu hyvin nykymaailmaan. Se elää metsälammissa, joissa, järvissä, puutarhoissa, ojissa, kanavissa ja avokaivannoissa. Lajia uhkaa kuitenkin ihmisen levittäytyminen.


title: Rockilta

text:
Rockilta oli suomalainen televisio-ohjelma, rockmusiikin teemailta Yleisradion TV1:ssä 28.2.1981. Kyseessä oli suora lähetys Ylen Pasilan Studio 2:sta.
Esiintyjinä olivat Hurriganes, Hanoi Rocks, Pelle Miljoona Oy, Pekka Pohjola Group ja Bluesounds. Videolla esiintyivät Boomtown Rats, Stray Cats, Delbert McClinton, Thin Lizzy, Rockpile ja Joe Dolce.
Ohjelman toimittivat Heikki Harma, Uolevi Taskinen ja Erkki Pohjanheimo. Kaksi viimeksi mainittua ohjasivat suoran lähetyksen. Kuvaaja Mauno Kuusla, musiikin äänitys Kari Tamminen ja lavastus Aimo Pöyhönen.


title: Alppisalamanteri

text: Alppisalamanteri ("Salamandra atra") on salamanterilaji, jota tavataan Alpeilla ja Dinaarisilla Alpeilla 400–2 800 metrin korkeudessa. Sen tunnistaa yleisemmästä tulisalamanterista pienemmän kokonsa ja tasaisen tumman värityksensä perusteella. Laji kasvaa 8–14 cm pitkäksi ja voi saavuttaa 10 vuoden iän. Alppisalamanterit ovat ainutlaatuisia, koska ne elävät koko elämänsä maalla.


title: Alppisalamanteri

text: Alppisalamanteri synnyttää 1–2 elävää poikasta kerrallaan. Kantoaika on 2–3 vuotta. Tällainen epätavallinen lisääntymistapa on sopeuma vuoristoalueiden epäsuotuisiin oloihin. Laji on yöaktiivinen ja sen näkee vain sadesäällä. Päivisin se piiloutuu kivien alle.


title: Bob Gaudio

text: Robert ”Bob” Gaudio (s. 17. marraskuuta 1942 New York) on yhdysvaltalainen muusikko, lauluntekijä ja musiikkituottaja. Hänet tunnetaan erityisesti 1960- ja 1970-lukujen The Four Seasons -yhtyeestä, jonka hän perusti Frankie Vallin kanssa. Gaudio on valittu Songwriters Hall of Fameen ja The Four Seasonsin jäsenenä Rock and Roll Hall of Fameen.


title: Bob Gaudio

text: Gaudio syntyi Bronxissa ja osoitti nuorella iällä lahjakkuutta pianonsoitossa. Hänen soitonopettajanaan toimi jazzpianisti Sal Mosca. Ensimmäisen yhtyeensä hän perusti teini-ikäisenä Bergenfieldissä New Jerseyssä. The Royal Teens -nimellä esiintyvät pojat nauhoittivat vuonna 1957 singlen ”Short Shots”, josta tuli seuraavan vuoden alussa hitti levy-yhtiö ABC-Paramountin uudelleenjulkaisemana. Kappale nousi parhaimmillaan Billboardin top 100 -listan viiden kärkeen. Yhtye lähti kiertueelle saman vuoden huhtikuussa ja julkaisi 1958–1959 lisää singlejä, joista monet olivat osaksi Gaudion säveltämiä ja sanoittamia. The Royal Teensin viimeiseksi listasijoitukseksi jäi 29. sija kappaleella ”Believe Me” marraskuussa 1959. Bob Gaudio jätti yhtyeen vuonna 1960.


title: Bob Gaudio

text: Gaudio haki vuonna 1960 paikkaa Frankie Vallin johtamasta lauluyhtye The Four Loversista. Yhtyeen muut jäsenet – Valli, laulaja-kitaristi Tommy DeVito ja bassolaulaja Nick Massi – olivat huomattavasti teini-ikäistä Gaudiota vanhempia, mutta Gaudio hyväksyttiin kokoonpanoon. Yhtye muutti nimensä The Four Seasonsiksi ja teki tiivistä yhteistyötä philadelphialaisen tuottaja-lauluntekijä Bob Crewen kanssa. The Four Seasonsin vuoden 1961 ensisingle ”Bermuda” ei menestynyt, mutta jo seuraavana vuonna yhtye löi läpi Gaudion säveltämällä kappaleella ”Sherry”, joka nousi ykkössijalle "Billboard Hot 100" -listalla syyskuussa 1962. Lokakuussa yhtye julkaisi Gaudion ja Crewen yhdessä tekemän kappaleen ”Big Girls Don’t Cry”, joka myös nousi listan kärkeen. The Four Seasonsin kolmas listaykkönen oli Gaudion ja Crewen ”Walk like a Man” alkuvuodesta 1963.


title: Bob Gaudio

text: The Four Seasonsin lisäksi Gaudio teki Bob Crewen kanssa kappaleita myös muille artisteille, muun muassa Jerry Butlerille ja The Shirellesille. Heidän The Four Seasonsille tekemiinsä hitteihin kuuluvat muun muassa ”Silence Is Golden”, ”Rag Doll” ja ”Bye, Bye, Baby (Baby, Goodbye)”. Valli nauhoitti heidän kappaleensa ”Can’t Take My Eyes off You” sooloartistina vuonna 1967. Lisäksi Gaudio teki vaimonsa Judy Parkerin kanssa yhtyeelle hittikappaleet ”Who Loves You” sekä 54 viikkoa "Billboardin" listalla pysyneen singlen ”December ’63 (Oh, What a Night)”.


title: Bob Gaudio

text: Gaudio on tuottanut Neil Diamondille neljä albumia. Hänen Diamondille ja Barbra Streisandille kirjoittamansa duettokappale ”You Don’t Bring Me Flowers” oli ehdolla Grammy-palkinnon saajaksi. Diamond esiintyi "The Jazz Singer – tie tähtiin" -elokuvan pääosassa vuonna 1980 ja Gaudio toimi elokuvan musiikkiraidan tuottajana. Muita elokuvia, joihin Gaudio on säveltänyt tai tuottanut musiikkia, ovat muun muassa "Kauriinmetsästäjä" (1978), "Dirty Dancing – kuuma tanssi" (1987), "Mafiaveljet" (1990) ja "Mrs. Doubtfire – Isä sisäkkönä" (1993).


title: Kerran viikossa

text: Kerran viikossa on suomalainen, Teppo Airaksisen ohjaama sitcom-tyylinen televisiosarja. Se kuvattiin elävän yleisön edessä ja lähetettiin ulos klo 21 suorana lähetyksenä. 12-osainen sarja alkoi 7. helmikuuta 2013 ja päättyi 25. huhtikuuta 2013 Yle TV2 -kanavalla. Sarjan vastaava käsikirjoittaja on Petja Peltomaa. Sarjan on tuottanut Yellow Film & TV Oy yhdessä Yle TV2:n kanssa.


title: Kerran viikossa

text: Jokaisessa jaksossa vieraili tarjoilijana "Bar Kantiksessa" yksi tunnettu julkisuuden henkilö, jota voi ehdottaa ohjelman Facebook-sivulla. Tarjoilijana olivat Viivi Pumpanen, Aira Samulin, Mikael Jungner ja Jouni Hynynen. Satunnaisissa jaksoissa vieraili myös näyttelijä, joita olivat muun muassa Santtu Karvonen, Joonas Saartamo sekä Hannele Lauri.


title: Kerran viikossa

text: Viisikymppinen tilintarkastaja Veli-Matti löytää avovaimonsa Marjutin vieraan miehen kanssa. Hetkeä myöhemmin "Vellu" tapaa elämänsä naisen, Sallan, joka on miltei 20 vuotta häntä nuorempi.


title: Kerran viikossa

text: Suorana lähetyksenä yleisön läsnä ollessa esitettävässä tilannekomediassa seurataan Veli-Matin ja Sallan rakkaustarinaa. Pedanttisen tilintarkastajan ja impulsiivisen toimittajan suhteen uhkina ovat ikäeron ja luonnevikaisen ex-vaimon lisäksi Veli-Matin aikuinen poika Tomi, jolla ei ole aikomustakaan muuttaa kotoaan pois.


title: Kerran viikossa

text: Soppaa on hämmentämässä myös Sallan paras ystävä Meri, joka on hurahtanut astrologiaan ja uskoo sokeasti kaikkeen sellaiseen, mitä ei voida tieteellisesti todistaa.


title: Neorealistinen elokuva

text: Neorealistinen elokuva on Italiassa 1940- ja 1950-lukujen taitteessa kukoistanut elokuvaliike. Se syntyi toisen maailmansodan jälkeen ja oli teemoiltaan antifasistinen. Ensimmäisenä neorealistisena elokuvana pidetään Roberto Rossellinin elokuvaa "Rooma – avoin kaupunki" (1945). Seuraavan kymmenen vuoden aikana tehtiin noin 90 neorealistista elokuvaa. Vaikka liike on arvostettu, se ei menestynyt kovinkaan hyvin Italian elokuvateattereissa.


title: Neorealistinen elokuva

text: Neorealismi ei ollut yhtenäinen liike, mutta sen elokuviin liitetään useita piirteitä, joita esiintyy useimmissa neorealistissa elokuvissa. Tällaisia piirteitä ovat muun muassa amatöörinäyttelijöiden käyttö, jokapäiväisen elämän kuvaaminen ja elokuvien dokumentaariset sekä yhteiskunnalliset piirteet.


title: Neorealistinen elokuva

text: Vaikka Roberto Rossellinin elokuvaa "Rooma – avoin kaupunki" (1945) pidetään ensimmäisenä varsinaisena neorealistisena elokuvana, tyylin edeltäjäksi luetaan yleensä Luchino Viscontin ohjaama "Riivaajat" (1943). Viscontin mukaan termin neorealismi liitti elokuva-alaan ensimmäisenä leikkaaja Mario Serandrei, joka vuonna 1943 viittasi sanalla juuri "Riivaajiin".


title: Neorealistinen elokuva

text: Rossellinin elokuvan jälkeen seurannutta vuosikymmentä korostetaan usein historiankirjoituksessa neorealismin kaudeksi, mikä on kuitenkin hieman harhaanjohtavaa, sillä vain hieman yli 10 prosenttia Italiassa vuosina 1945–1953 tehdyistä elokuvista oli neorealistisia. Kaikkiaan neorealistiksi elokuviksi voidaan kutsua noin 90 tuona aikana tehtyä elokuvaa. Merkittävin neorealisti oli Roberto Rossellini, jonka "Rooma – avoin kaupunki", "Paisa – vapauden tuli" (1946) ja "Saksa vuonna nolla" kutsutaan ”sotatrilogiaksi”. Muita merkittäviä neorealistisia elokuvia olivat muun muassa Vittorio De Sican "Sciuscià – viattomat" (1946), "Polkupyörävaras" (1948) ja "Umberto D. – elämän vanki" (1952) sekä Luchino Viscontin "Maa järisee" (1948) ja "Bellissima" (1951).


title: Neorealistinen elokuva

text: Vaikka monia neorealistisia elokuvia pidetään nykyään mestariteoksena, tyyli ei Italiassa ollut missään vaiheessa erityisen suosittu. Kaupallisina menestyksiä olivat vain muutamat tyylin elokuvista, kuten "Rooma – avoin kaupunki", joka oli vuosien 1945–1946 katsotuin elokuva, " Paisa – vapauden tuli", Pietro Germin "Lain nimessä", "Polkupyörävaras" ja Giuseppe De Santisin "Katkeraa riisiä". De Sican " Umberto D. – elämän vanki" menestyi elokuvateattereissa todella huonosti ja vaikutti osaltaan koko liikkeen katoamiseen.


title: Neorealistinen elokuva

text: Neorealismi ei ollut yhtenäinen liike, vaan nimellä kutsutaan erilaisia Italiassa 1940- ja 1950-luvuilla tehtyjä elokuvia, joilla oli joitakin yhtenäisiä piirteitä. Elokuvia yhdistivät tietyt metodit, asenteet, aihepiirit ja ideologia. Neorealistisissa elokuvissa käytettiin usein amatöörinäyttelijöitä, ne kuvattiin aidoissa kohteissa, niissä pyrittiin usein lähellä jokapäiväistä elämää ja kuvaamaan elämää sodan jälkeisessä Italiassa. Lisäksi taustalla oli usein toive politiikan uudistumisesta fasistisen diktatuurin ja natsivaltauksen jälkeen.Kriitikko André Bazinin mukaan neorealistiset elokuvat ilmensivät perinteisten elokuvakonventioiden kieltämistä ja niissä käytettiin dokumentaarisia keinoja. Tyyliin sisältyi lisäksi antifasistisen liikkeen vaalima solidaarisuuden sanoma.


title: Neorealistinen elokuva

text: Aihepiirinsä takia neorealismi liitetäänkin usein vahvasti realistisen kirjallisuuden perinteisiin. Osittain tästä syystä elokuvakriitikot painottavatkin neorealismissa nimenomaan kuvauksen dokumentaarisia ja yhteiskunnallisia piirteitä. Suurin osa neorealistisista taiteilijoista ei kuitenkaan yhdistä elokuviaan realistiseen perinteeseen. Poikkeuksen tekee De Sican kanssa yhteistyötä tehnyt käsikirjoittaja Cesare Zavattini.


title: Koripallon naisten SM-sarjakausi 1957

text: Koripallon naisten SM-sarjakaudella 1957 Tampereen Pyrintö voitti seuran neljännen Suomen mestaruuden. Hopeaa voitti Helsingin Visa ja pronssia Porin Palloilijat. Sarjassa pelasi kahdeksan joukkuetta.


title: Amerikanpääsky

text: Amerikanpääsky ("Petrochelidon pyrrhonota") on pääskyjen heimoon kuuluva varpuslintu.


title: Amerikanpääsky

text: Amerikanpääsky on 13-14 senttimetriä pitkä. Sillä on punaruskeat posket, kurkku ja kaulansivut ja kermanvalkoinen otsa ja vaalea niska. Yläperä on oranssi ja siivet sekä pyrstö tummat. Selässä on epäselvää valkeaa viirutusta.


title: Amerikanpääsky

text: Amerikanpääskyn kutsuääni on varpusmainen "tsiev".


title: Amerikanpääsky

text: Amerikanpääskyjä pesii Pohjois- ja Väli-Amerikassa. Talvehtimisalueet sijaitsevat Etelä-Amerikan keskiosissa.


title: Visceral Games

text: Visceral Games (ent. EA Redwood Shores) on videopelien kehittäjä ja Electronic Artsin tytäryhtiö.


title: Visceral Games

text: Vuonna 2017 Eletronic Arts ilmoitti sulkevansa pelistudion.


title: Visceral Games

text: Yhtiön tunnettuihin peleihin kuuluu kriitikoiden ylistämä "Dead Space" -pelisarja.


title: Koripallon naisten SM-sarjakausi 1956

text: Koripallon naisten SM-sarjakaudella 1956 Helsingin Visa voitti seuran ensimmäisen Suomen mestaruuden. Hopeaa voitti Tampereen Pyrintö ja pronssia Lahden Koripalloilijat. Sarjassa pelasi seitsemän joukkuetta.


title: Sørøya

text: Sørøya on saari Finnmarkin läänissä Pohjois-Norjassa. Saaren pinta-ala on 816 km² ja se on Norjan neljänneksi suurin. Sørøya jakautuu Hasvikin sekä Hammerfestin kuntien kesken. Saaren etelä- ja itäpuolella sijaitsevat saaret Stjernøya, Seiland ja Kvaløya. Saaren korkein piste on Komagaksla (659 mmy). Saarella asuu 1092 henkilöä (2012).


title: Haukiputaan suuralue

text: Haukiputaan suuralue on yksi Oulun kaupungin 23 suuralueesta. Se muodostettiin 1. tammikuuta 2013, kun Haukiputaan kunta lakkautettiin ja liitettiin osaksi Oulun kaupunkia. Suuralueen muodostaa lakkautetun Haukiputaan kunnan pohjoisosa ja se käsittää kolme kaupunginosaa. Suuralueella asuu noin 13 000 ihmistä. Suuralue rajoittuu Kellon, Kiimingin, Ylikiimingin ja Yli-Iin suuralueisiin sekä Iin kuntaan.


title: Kellon suuralue

text: Kellon suuralue on Oulun kaupungin suuralue. Se muodostettiin 1. tammikuuta 2013, kun Haukiputaan kunta lakkautettiin ja liitettiin osaksi Oulun kaupunkia. Suuralueen muodostaa lakkautetun Haukiputaan kunnan eteläosa ja se käsittää kaksi kaupunginosaa. Suuralueella asuu noin 6 000 ihmistä. Suuralue rajoittuu Haukiputaan, Pateniemen, Kaijonharjun, Korvensuoran, Jäälin ja Kiimingin suuralueisiin.


title: Test Drive

text: Test Drive on Distinctive Softwaren (DSI) aloittama ajopelisarja, jota on julkaissut aluksi Accolade. Myöhemmin sarjaa on julkaissut Eden Games.


title: Aleksi Saarela

text: Joona Aleksi Saarela (s. 7. tammikuuta 1997 Helsinki) on suomalainen jääkiekkoilija, joka pelaa NHL-joukkue Carolina Hurricanesin organisaatiossa. Hän pelaa lähinnä AHL-joukkue Charlotte Checkersissa. Saarela on pelipaikaltaan keskushyökkääjä, mutta hän osaa pelata myös laidassa. Elite Prospects -sivuston Curtis Joen mukaan Saarela on vaarallinen offensiivinen hyökkääjä, joka tuo energiaa ja löytää maalipaikoille. Joen mukaan hänellä on hyvä pelikäsitys, kädet ja mailankäsittelytaidot. Saarelan luistelu on sulavaa ja nopea ja hän ottaa nopeita potkuja. Saarela ei kuitenkaan ole kovin isokokoinen.


title: Aleksi Saarela

text: Saarela on Laitilan Jyskeen kasvatti. Hän siirtyi juniorina sittemmin Rauman Lukkoon. Kaudella 2011–2012 Saarela olisi ikänsä puolesta voinut pelata vielä C2-junioreissa, mutta toimi Lukon C-nuorten varakapteenina. Hän keräsi alkukauden SM-karsintasarjan sekä kaksi ristiinkarsintaottelua mukaan lukien 38 ottelussa ennätykselliset tehot 47+58=105, jotka oikeuttavat C-nuorten kaikkien aikojen pistepörssin kärkisijaan. Saarela voitti myös pudotuspelien maali- ja pistepörssin tehoilla 14+15=29, joilla hän rikkoi edelliskaudella Tapparan Jonatan Tanuksen tekemän C-nuorten pudotuspelien piste-ennätyksen. Saarela valittiin C-nuorten tähdistökentälliseen ja voitti sarjan parhaalle hyökkääjälle myönnettävän Sami Kapanen -palkinnon ja sarjan parhaalle pelaajalle myönnettävän Teppo Numminen -palkinnon. Hän voitti myös C-nuorten SM-pronssia.


title: Aleksi Saarela

text: Kauden 2012–2013 Saarela aloitti Lukon B-junioreissa, mistä hän nousi A-junioreihin, joissa Saarela voitti kauden päätteeksi SM-pronssia. Hän pelasi kauden aikana myös kolme ensimmäistä SM-liigaotteluaan. Saarela teki liigadebyyttinsä 19. helmikuuta 2013 Tapparaa vastaan ja hän teki ottelussa myös liigauransa avausmaalin ja sai yhden syöttöpisteen. Saarelasta tuli vain 16 vuoden, yhden kuukauden ja 12 vuorokauden ikäisenä SM-liigan kaikkien aikojen toiseksi nuorin maalintekijä Aleksander Barkov Jr:n jälkeen. Toukokuussa 2013 hän teki vuoden mittaisen jatkosopimuksen Lukon kanssa. Harjoituskaudella 2013–2014 Saarela esitti lupaavia otteita, mutta runkosarjassa hän katosi kuitenkin kuvasta ja kärsi myös loukkaantumisista. Saarela pelasi SM-liigassa lopulta 12 runkosarjaottelua tehden kaksi syöttöpistettä. Hän pelasi yli puolet kaudestaan vielä Lukon A-nuorissa.


title: Aleksi Saarela

text: Jokerit varasi Saarelan kaikkien aikojen ensimmäisenä KHL-varauksenaan ensimmäisellä kierroksella 30. pelaajana toukokuussa . Hän siirtyi kaudeksi 2014–2015 pienellä kohulla vuoden mittaisella sopimuksella Lukon paikallisvastustaja Porin Ässiin. Lokakuussa 2014 Saarelan sopimusta jatkettiin vuodella. Hän pelasi varsinaisen tulokaskautensa SM-liigassa ja teki 51 runkosarjaottelussa tehot 6+6=12 sekä kahdessa playoff-ottelussa yhden syöttöpisteen. Kaudella 2015–2016 Saarela teki läpimurtonsa SM-liigassa ja oli tehoilla 20+13=33 Ässien paras maalintekijä ja jakoi sisäisen pistepörssin kolmannen sijan Niko Ojamäen kanssa. Hän jakoi koko SM-liigan maalipörssin neljännen sijan kolmen muun pelaajan kanssa.


title: Aleksi Saarela

text: New York Rangers varasi Saarelan kolmannella kierroksella 89. pelaajana . NHL:n siirtotakarajalla helmikuun 2016 lopulla seura kauppasi hänen pelaajaoikeutensa sekä vuosien ja toisen kierroksen varausvuorot Carolina Hurricanesiin vaihdossa Eric Staaliin.


title: Aleksi Saarela

text: Kaudeksi 2016–2017 Saarela palasi vuoden mittaisella sopimuksella Rauman Lukkoon. Kesäkuussa 2016 hän teki kolmivuotisen tulokassopimuksen Carolina Hurricanesin kanssa. Ensimmäisestä kaudestaan Saarela tienaa NHL:n puolella 625 000 dollaria, toisesta kaudesta 675 000 dollaria ja kolmannesta 750 000. Farmiliiga AHL:n puolella hänen kausipalkkansa on 70 000 dollaria. Saarela kuittaa sopimuksen allekirjoitusbonuksena 277 500 dollaria. Hän harjoitteli samana kesänä vielä Lukon kanssa, mutta Saarela kuitenkin loukkaantui elokuussa ja hän oli kuusi viikkoa sivussa leikkaushoitoa vaatineen jalkavamman vuoksi. Saarela osallistui kuntouduttuaan vielä Hurricanesin harjoitusleirille, mutta palasi sen päätteeksi kauden 2016–2017 ajaksi lainalle Lukkoon. Hän oli joukkueen paras maalintekijä ja neljänneksi paras pistemies tehoilla 15+13=28. Saarelaa peluutettiin kauden aikana sekä keskellä että laidassa. Helmikuussa 2017 hän kävi jopa pelaavan kokoonpanon ulkopuolella. Lukon päävalmentaja Kari Heikkilä perusteli ratkaisua sillä, että Saarelan tulisi nostaa kokonaisvaltaisen pelaamisen tasoa.


title: Aleksi Saarela

text: Pari viikkoa Lukon kauden päättymisen jälkeen, maaliskuussa 2017 Saarela liittyi Carolina Hurricanesin farmijoukkueen, AHL-joukkue Charlotte Checkersin vahvuuteen. Hän onnistui maalinteossa heti AHL-debyytissään 29. maaliskuuta 2017 vieraissa Cleveland Monstersia vastaan. Saarela pääsi pisteille ensimmäisen AHL-viikkonsa jokaisessa neljässä ottelussa tehden niissä tehot 4+2=6. Hänet valittiin liigan viikon pelaajaksi. Kaikkiaan Saarela teki AHL:ssä loppukaudella yhdeksässä runkosarjaottelussa tehot 4+6=10. Viidessä playoff-ottelussa hän jäi ilman tehopisteitä.


title: Aleksi Saarela

text: Kauden 2017–2018 Saarela pelasi kokonaan Charlotte Checkersin AHL-joukkueessa, jossa hänen varsinainen tulokaskautensa toi 69 runkosarjaottelussa tehot 25+18=43 ja kahdeksassa playoff-ottelussa tehot 2+1=3. Saarela oli runkosarjassa joukkueen kolmanneksi paras maalintekijä.


title: Aleksi Saarela

text: Saarela pelasi alle 20-vuotiaiden MM-kilpailuissa vuonna 2016, jolloin hän voitti maailmanmestaruuden. Saarela palkittiin Venäjää vastaan pelatun alkulohkon ottelun päätteeksi Suomen ottelun parhaana pelaajana. Vuoden 2015 MM-turnaus jäi häneltä väliin alaraajavamman vuoksi. Vuoden 2017 turnaus Saarelalta jäi päävalmentaja Jukka Rautakorven mukaan väliin henkilökohtaisista syistä. Saarela itse kertoi poisjäännin syyksi alaraajavamman sävyttämän alkukauden ja halun harjoitella Suomessa sekä auttaa heikon alkukauden pelannutta seurajoukkuettaan Rauman Lukkoa.


title: Aleksi Saarela

text: Saarela myös alle 18-vuotiaiden MM-kilpailuissa vuosina 2014 ja 2015, joista jälkimmäinen turnaus päättyi hopeaan. Hän jakoi vuoden 2015 turnauksessa myös Suomen sisäisen tehotilaston voiton Patrik Laineen kanssa lukemalla +6. Saarela valittiin Kanadaa vastaan pelatun alkulohkon ottelun päätteeksi joukkueensa ottelun parhaana pelaajana. Vuoden 2014 turnauksessa hänet valittiin Ruotsia vastaan pelatun puolivälieräottelun päätteeksi Suomen ottelun parhaaksi pelaajaksi. Saarela kuului Suomen MM-leiriryhmään myös vuoden 2013 turnaukseen, mutta hän ei päässyt lopulliseen kisajoukkueeseen kädessä olleen tulehduksen vuoksi. Saarela pelasi myös World U-17 Hockey Challengessa vuonna 2013.


title: Aleksi Saarela

text: Suomen A-maajoukkueessa Saarela on pelannut viisi ottelua tehopistein 1+1=2. Hän teki A-maajoukkuedebyyttinsä Euro Hockey Challengessa 8. huhtikuuta 2016 Turun HK Areenalla Slovakiaa vastaan. Saarela sai ottelussa syöttöpisteen oltuaan kakkossyöttäjänä Antti Tyrväisen tekemään ylivoimamaaliin. Ensimmäisen A-maajoukkuemaalinsa hän teki kolmannessa ottelussaan 17. huhtikuuta 2016 Sarpsborgissa Norjaa vastaan.


title: Aleksi Saarela

text: Saarela valittiin Pohjola-leirin parhaaksi pelaajaksi ja tähdistökentälliseen vuonna 2012.


title: Aleksi Saarela

text: Saarelan pikkuveli Antti kuuluu Lukon SM-liigajoukkueen sopimuspelaajiin. Veljesten isä on joukkueen entinen kapteeni Pasi Saarela. Hän valmensi kaudella 2011–2012 Lukon C-nuoria, jolloin Aleksi pelasi joukkueessa. Hänen setänsä Ilkka Saarela pelasi Lukossa kaksi SM-liigaottelua kaudella 2003–2004.


title: Aleksi Saarela

text: Saarela pelasi nuorempana myös pesäpalloa ja hänet myös valittiin Itä-Länsi -arvo-otteluun ollessaan D-juniori.


title: Itämainen matto

text: Itämainen matto on käsinkudottu matto, joka on valmistettu Turkista Kiinaan ulottuvalla alueella. Tunnetuimpia ja laadukkaimpia itämaisia mattoja ovat persialaiset matot, joita valmistetaan Iranissa. Itämaiset matot tehdään yleensä villasta, silkistä ja puuvillasta. Yhden maton valmistukseen käsin voi kulua useita vuosia. Itämaiset matot nimetään yleensä sen kaupungin mukaan, jonka tienoilla ne on valmistettu, tai niitä valmistavien heimojen mukaan.